|  |  |
| --- | --- |
|  | **Projektavimo paslaugų sutartis Nr.** Įrašyti numerį |
|  |  |
|  | Įrašyti datą |
|  | Įrašyti miestą |
|  |  |
| Perkančiosios organizacijos pavadinimas juridinio asmens kodas įrašyti kodą, kurios registruota buveinė yra įrašyti adresą, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama įrašyti atstovą, veikiančio pagal įrašyti teisinį atstovavimo pagrindą, (toliau – **Užsakovas**) | |
| Ir | |
| Paslaugų teikėjo pavadinimas juridinio asmens kodas įrašyti kodą, kurios registruota buveinė yra įrašyti adresą, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama įrašyti atstovą, veikiančio pagal įrašyti teisinį atstovavimo pagrindą, (toliau – **Tiekėjas**), | |
| toliau kartu šioje sutartyje vadinamos **Šalimis**, o kiekviena atskirai – **Šalimi**, sudarė šią Projektavimo sutartį, toliau vadinamą Sutartimi, ir susitarė dėl toliau išvardytų sąlygų. | |

1. **SĄVOKOS**
   1. Sutartyje naudojamos sąvokos:
      1. **Ekspertas** – asmuo, atliekantis bendrąją Projekto ekspertizę.
      2. **Esminiai Sutarties pažeidimai** – tokie pažeidimai, kai Tiekėjas ilgiau kaip 30 (trisdešimt) dienų vėluoja suteikti Sutarties reikalavimus atitinkančias Paslaugas pagal Paslaugų teikimo grafiką (Sutarties priedas Nr. 3) ar jų dalį Paslaugų teikimo grafike nustatytu terminu dėl Tiekėjo kaltės, taip pat šios Sutarties 5.1.31, 10.6., 10.9., 11.1. punktuose nurodyti, ar kituose punktuose nustatyti (kai nurodoma, kad Sutarties sąlyga laikoma esmine ar Sutarties sąlygos pažeidimas laikomas esminiu) atvejai bei, jei taikoma, Sutarties 14 skyriaus nuostatų atitinkančio Sutarties įvykdymo užtikrinimo savalaikis nepateikimas.
      3. **Grafikas** – Tiekėjo parengtas ir Užsakovui pateiktas bei su Užsakovu raštu suderintas Paslaugų teikimo tvarkaraštis, kuriame turi būti numatytas Paslaugų teikimo eiliškumas, terminai, paslaugų (etapo) suteikimo pradžios ir pabaigos datos, Paslaugų (etapo) kainos. Grafikas pridedamas prie Sutarties kaip 3 priedas.
      4. **Įstatymai** – Lietuvos Respublikoje galiojantys įstatymai ir kiti teisės aktai bei normatyviniai statybos techniniai dokumentai, įskaitant Europos Sąjungos teisės aktus, tarptautines sutartis ir Lietuvoje taikomą užsienio teisę.
      5. **Papildomos paslaugos** – paslaugos arba jų kiekiai, kurie nenurodyti Techninėje specifikacijoje arba kituose Sutarties dokumentuose ir kurių poreikio Tiekėjas nenumatė ir negalėjo numatyti teikdamas Pasiūlymą Pirkime, tačiau yra tiesiogiai susiję su Paslaugomis arba kitais Tiekėjo įsipareigojimais pagal Sutartį, ir kurias būtina papildomai suteikti dėl Techninės specifikacijos reikalavimų arba kitų dokumentų bei jų sprendinių būtinų pakeitimų, klaidų ar trūkumų Užsakovo dokumentuose taisymo.
      6. **Paslaugos** – Tiekėjo pagal Sutartį teikiamos Projektavimo paslaugos, Priežiūros paslaugos (jei nupirktos) bei kitos Sutartyje, Techninėje specifikacijoje ir Tiekėjo pasiūlyme numatytos paslaugos, susijusios su Pastato atnaujinimu (modernizavimu).
      7. **Pastatas** – Techninėje specifikacijoje nurodytas pastatas, kurio atnaujinimui (modernizavimui) perkamos Paslaugos.
      8. **Pastato naudotojai** – subjektai (institucijos, įmonės, gyventojai ir pan.), kurie vykdo veiklą ir/ar gyvena Pastate. Pastato naudotojų pastabos ir pasiūlymai, kuriems pritarė Užsakovas, laikytini Užsakovo pastabomis ir pasiūlymais.
      9. **Pirkimas** – Užsakovo atliktas [*pavadinimas*] viešasis pirkimas Nr. [...] Paslaugoms įsigyti, dėl kurio yra sudaroma Sutartis.
      10. **Pradinė Sutarties vertė** – Sutarties kaina be pridėtinės vertės mokesčio (toliau – **PVM**), lygi Tiekėjo pasiūlymo (Sutarties 2 priede) kainai be PVM už visą perkamų Paslaugų apimtį.
      11. **Priežiūros paslaugos** – pagal Sutartį teikiamos (jei nupirktos) Projekto vykdymo priežiūros paslaugos, susijusias su Pastato atnaujinimu (modernizavimu). Sutarties nuostatos, reglamentuojančios Priežiūros paslaugas, taikytinos tik tuo atveju, jei Priežiūros paslaugų teikimas numatytas Techninėje specifikacijoje ir nupirktas Pirkime.
      12. **Privalomieji statinio projekto rengimo dokumentai** – nuosavybės teisę ar kitokias teises į žemę (statybos sklypą) patvirtinantys dokumentai; Techninė užduotis; Pastato energijos vartojimo audito ataskaita; žemės sklypo (teritorijos) ir statinio statybinių tyrimų (jeigu juos atlikti privaloma arba jie atlikti) dokumentai; kultūros paveldo tyrimų medžiaga (jeigu juos atlikti privaloma); projektiniai pasiūlymai (kai juos rengti privaloma) (esminiai statinio projekto sprendiniai turi atitikti projektinius pasiūlymus); specialieji reikalavimai, prisijungimo sąlygos ir kiti Įstatymuose numatyti privalomi dokumentai.
      13. **Projektas** – Pastato atnaujinimo (modernizavimo) techninis darbo projektas, kurį šios Sutarties pagrindu pagal Įstatymų ir Sutarties reikalavimus turi parengti Tiekėjas. Projekto sudėtis bei apimtis privalo atitikti Įstatymų reikalavimus ir aukščiausius projektavimo paslaugų profesinius standartus, būti pakankama Užsakovo dokumentuose nurodytiems tikslams bei sprendiniams įgyvendinti, SLD gauti ir Pastato atnaujinimui (modernizavimui) įgyvendinti (Rangos darbams atlikti ir Statybos užbaigimo dokumentui gauti).
      14. **Projektavimo paslaugos** – Projekto parengimui reikalingų prisijungimo sąlygų ir specialiųjų reikalavimų gavimo, statybinių ir kitų reikalingų tyrimų atlikimo ir tyrimų dokumentų gavimo, techninės užduoties parengimo bei suderinimo su Užsakovu, projektinių pasiūlymų (jeigu reikalinga) bei Projekto parengimo, derinimo bei tikslinimo, Statybą leidžiančio dokumento gavimo bei kitos Sutartyje, Tiekėjo pasiūlyme ir Techninėje specifikacijoje nurodytos paslaugos, susijusios su Pastato atnaujinimu (modernizavimu), išskyrus Priežiūros paslaugas.
      15. **Projektuotojo dokumentai** – tai dokumentai, kuriuos pagal Sutarties sąlygas turi parengti Tiekėjas ir pateikti Užsakovui.
      16. **Rangos darbai** – Pastato atnaujinimo (modernizavimo) ir kiti darbai bei paslaugos, atliktini pagal Projektą.
      17. **Rangos pirkimas** –Užsakovo numatomas atlikti Rangos darbų viešasis pirkimas.
      18. **Rangos sutartis** –Užsakovo ir Rangovo numatoma sudaryti sutartis dėl Rangos darbų atlikimo.
      19. **Rangovas** –asmuo arba asmenys, kurie vykdys Rangos darbus.
      20. **Statybą leidžiantis dokumentas (SLD)** – Pastato statybą (t. y. atnaujinimą (modernizavimą)) leidžiantis dokumentas, kuris privalomas Rangos darbų vykdymui ir turi būti išduotas pagal Projektą.
      21. **Statybos priežiūra** – statinio statybos techninė priežiūra, privaloma vykdant Rangos darbus.
      22. **Statybos užbaigimas** – tai Pastato statybos (t. y. atnaujinimo (modernizavimo)) užbaigimo procedūros, vykdomos pagal Įstatymuose numatytas taisykles, siekiant įforminti Statybos užbaigimo dokumentą.
      23. **Statybos užbaigimo dokumentas** – tai pagal Įstatymus įforminamas (t. y., surašomas ir (ar) išduodamas ir (arba) tvirtinamas) dokumentas, kuris patvirtina pagal Projektą vykdytų Rangos darbų pabaigą (Įstatymuose vadinamas statybos užbaigimo aktu, deklaracija apie statybos užbaigimą arba kitas Įstatymuose numatytas dokumentas).
      24. **Subtiekėjas** – asmuo, kurį Tiekėjas numato pasitelkti arba pasitelkia teikdamas Paslaugas, perduodamas jam dalį Sutarties vykdymo, įskaitant subtiekėjų subtiekėjus.
      25. **Susitarimas** – tai dokumentas, pavadintas „Susitarimu“, kurį Šalys raštu sudaro keisdamos Sutarties sąlygas arba dėl Užsakovo įsigyjamų Papildomų paslaugų įsigijimo. Šalių pasirašyti Susitarimai yra neatskiriama Sutarties dalis.
      26. **Sutarties kaina** – Tiekėjui mokėtina kaina už Paslaugas, lygi Tiekėjo pasiūlyme (Sutarties 2 priede) nurodytai kainai su PVM.
      27. **Techninė specifikacija** – Užsakovo parengtas dokumentas, kuriame yra nurodytas projektuojamas Pastatas, detalizuotos pagal Sutartį teikiamos Paslaugos, apibūdinti reikalavimai ir / ar tikslai Paslaugų teikimo atžvilgiu. Techninė specifikacija yra pridedama prie šios Sutarties kaip 1 priedas.
      28. **Techninė užduotis** – detalizuojant Techninę specifikaciją Tiekėjo rengiamas ir su Užsakovu derintinas dokumentas, kuriame nurodomas baigtinis Projekto dalių sąrašas bei svarbiausi preliminarūs kiekvienos Projekto dalies sprendiniai.
      29. **Tiekėjo pasiūlymas** – tai Tiekėjo pagal Pirkimo dokumentų reikalavimus pateiktų dokumentų ir duomenų visuma, pavadinta „Tiekėjo pasiūlymu“, kuriuo Tiekėjas pasiūlė Užsakovui suteikti Paslaugas ir įvykdyti kitus įsipareigojimus pagal Pirkimo dokumentuose nustatytas sąlygas ir kurį Užsakovas priėmė bei jo pagrindu sudarė šią Sutartį su Tiekėju. Tiekėjo pasiūlymas pridedamas prie Sutarties kaip 2 priedas.
      30. **Užsakovo dokumentai** – visa Užsakovo turima ir Tiekėjui pateikta informacija ir dokumentai, reikalingi Paslaugų teikimui ir Sutarties vykdymui. Užsakovo dokumentais be kita ko laikomos Techninė specifikacija ir Pastato energijos vartojimo audito ataskaita.
      31. **Užsakovo įsigyjamos Papildomos paslaugos:**
          1. Užsakovo papildomai įsigyjamos Priežiūros paslaugos dėl nuo Tiekėjo nepriklausančių aplinkybių pratęsus Rangos darbų atlikimo terminą.
          2. Kitos Lietuvos Respublikos viešųjų pirkimų įstatyme (toliau – **Viešųjų pirkimų įstatymas**) nustatytais pagrindais, sąlygomis ir tvarka Užsakovo įsigyjamos Papildomos paslaugos (Sutarties 1.1.5 punktas).
          3. Už Užsakovo įsigyjamas Papildomas paslaugas apmokama Sutarties 6 skyriuje nustatyta tvarka.
      32. **Valdžios institucijos** – Europos Sąjungos valdžios institucijos, Lietuvos Respublikos valstybinės, regioninės ir savivaldybių valdžios institucijos (viešojo administravimo subjektai), įskaitant, be kita ko, Europos Sąjungos, Lietuvos Respublikos valstybinės, regioninės arba savivaldybių valdžios institucijų įgaliotuosius valstybės tarnautojus; tuo atveju, kai Sutartyje yra minimi tretieji asmenys, ši sąvoka apima ir Valdžios institucijas.
2. **SUTARTIES DALYKAS**
   1. Šia Sutartimi Tiekėjas įsipareigoja Sutartyje nustatytomis sąlygomis suteikti Paslaugas, pašalinti visus Paslaugų trūkumus, ištaisyti klaidas, taip pat įvykdyti kitus Sutarties reikalavimus, o Užsakovas už tinkamai Tiekėjo suteiktas Paslaugas bei įvykdytus kitus Sutartyje sulygtus reikalavimus įsipareigoja sumokėti Sutarties kainą.
   2. Šalys, vykdydamos Sutartį, įsipareigoja laikytis visų Sutarties vykdymui taikytinų Įstatymų reikalavimų. Šalis turi teisę reikalauti, kad kita Šalis įvykdytų visus Įstatymų reikalavimus, taikomus Sutarties vykdymui. Nė viena iš Sutarties sąlygų nereiškia ir negali būti aiškinama kaip Užsakovo atsisakymas Įstatymuose numatytų ir Sutartimi nesureguliuotų Užsakovo kitų teisių ir garantijų, susijusių su netinkamu Paslaugų teikimu arba nepriimtina Paslaugų kokybe, arba kaip Tiekėjo atsisakymas Įstatymuose numatytų ir Sutartimi nesureguliuotų projektuotojo kitų teisių ir garantijų dėl atlyginimo už Paslaugas gavimo, Paslaugų rezultato perdavimo ar Paslaugų terminų pratęsimo Sutartyje numatytais pagrindais ir atvejais.
   3. Tiekėjas privalo užtikrinti, kad Paslaugos būtų teikiamos rūpestingai, profesionaliai, sąžiningai, protingai, tinkamai, laiku ir kokybiškai, laikantis pagrįstų ir teisėtų Užsakovo nurodymų bei aukščiausių projektavimo paslaugų profesinių ir projektuotojo etikos standartų.
3. **SUTARTIES KAINA**
   1. Sutartis yra fiksuotos kainos sutartis, Sutarties kaina nurodyta Sutarties 2 priede. Sutarties kaina gali būti peržiūrėta pagal Sutartyje nustatytą fiksuotos kainos peržiūros tvarką. Sutarties kainos pakeitimas įforminamas Šalių pasirašomu dvišaliu Susitarimu, kuriame užfiksuojama perskaičiuota kaina, ir kuris tampa neatskiriama šios Sutarties dalimi. Pakeitus Sutarties kainą, atitinkamai pakeičiama ir Pradinė Sutarties vertė.
   2. Tuo atveju, kai Užsakovo įsigyjamos Papildomos paslaugos šios Sutarties 1.1.31.1 punkte numatytu atveju, taikomas fiksuotas Sutarties mėnesio įkainis (Tiekėjo pasiūlyta Priežiūros paslaugų kaina padalinta iš šių paslaugų teikimo laikotarpio) ir yra nurodytas Sutarties 2 priede, eilutėje „Mėnesio įkainis Papildomoms paslaugoms“, kuris gali būti peržiūrėtas pagal Sutartyje nustatytą kainos peržiūros tvarką. Tais atvejais, kai kartu su kitomis Paslaugomis įsigyjamos projektinių pasiūlymų rengimo paslaugos, už projektinių pasiūlymų rengimo paslaugas apmokama ne daugiau kaip [...] proc. šiai paslaugai Tiekėjo pasiūlytos kainos. Likusi už šias paslaugas mokėtina suma apmokama Tiekėjui tinkamai suteikus visas Sutartyje numatytas Paslaugas, išskyrus Priežiūros paslaugas.
   3. Į Sutarties kainą yra įtrauktos visos su Paslaugų teikimu, taip pat su tinkamu ir kokybišku šioje Sutartyje numatytų kitų Tiekėjo įsipareigojimų įvykdymu, susijusios išlaidos, mokesčiai ir rinkliavos, įskaitant bet neapsiribojant:
      1. visomis su dokumentų, kurių pagal šios Sutarties sąlygas gali reikalauti Užsakovas, rengimu, tikslinimu ir pateikimu susijusiomis išlaidomis;
      2. aprūpinimo įrankiais bei įranga, reikalingais Paslaugoms teikti, transporto, komandiruotės ir kt. išlaidomis;
      3. reikalingų prisijungimo sąlygų ir specialiųjų reikalavimų gavimo išlaidomis, reikalingų atlikti tyrimų išlaidomis;
      4. visomis rinkliavomis, mokesčiais bei kitais mokėjimais Valdžios institucijoms ir tretiesiems asmenims (išskyrus Projekto ekspertizę), reikalingomis tam, kad būtų tinkamai suteiktos Paslaugos ir gautas SLD.
   4. PVM mokamas pagal galiojančius Įstatymus. Sutarties kaina atitinkamai keičiama (perskaičiuojama) dėl Įstatymų pasikeitimo pasikeitus Paslaugoms taikytinam PVM tarifui. Sutarties kainos pakeitimas (perskaičiavimas) šiame punkte numatytu atveju įforminamas Susitarimu. Sutarties kainos pakeitimą (perskaičiavimą) šiame punkte numatytu atveju turi teisę inicijuoti bet kuri Šalis. Jeigu Sutarties kainos perskaičiavimą dėl pasikeitusio (padidėjusio ar sumažėjusio) PVM inicijuoja Tiekėjas, jis turi raštu kreiptis į Užsakovą ir pateikti konkrečius skaičiavimus dėl pasikeitusio PVM įtakos Sutarties kainai. Perskaičiuota Sutarties kaina taikoma už tą Paslaugų dalį, už kurią sąskaita faktūra išrašoma galiojant naujam PVM.
   5. Sutarties kainos perskaičiavimas dėl kitų mokesčių pasikeitimo nebus atliekamas.
   6. Sutarties vykdymo laikotarpiu, Pradinė Sutarties vertė ir Sutarties mėnesio įkainis (toliau šiame punkte – kaina) perskaičiuojami (didinami ar mažinami) dėl kainų lygio pokyčio, tokia tvarka:
      1. Sutarties galiojimo metu bet kuri Šalis turi teisę inicijuoti Sutarties kainos perskaičiavimą (keitimą) (perskaičiuojama tik ta Sutarties kainos dalis, kuri yra dar neapmokėta Tiekėjui) ne anksčiau kaip po 6 (šešių) mėnesių nuo Sutarties įsigaliojimo dienos, o jeigu perskaičiavimas jau buvo atliktas – nuo paskutinio perskaičiavimo pagal šį punktą dienos. Sutarties kaina privalo būti perskaičiuota gavus bet kurios Šalies prašymą, jeigu BĮ Valstybės duomenų agentūros ([www.stat.gov.lt](http://www.stat.gov.lt/)) kas mėnesį skelbiamo vartotojų kainų indekso grupė „M71 Architektūros ir inžinerijos veikla; techninis tikrinimas ir analizė“ pokytis (k), apskaičiuotas kaip nustatyta žemiau Sutarties 3.6.4 papunktyje, viršija 5 (penkis) procentus. Atlikdamos perskaičiavimą Šalys vadovaujasi Valstybės duomenų agentūros ([www.stat.gov.lt](http://www.stat.gov.lt)) viešai Oficialiosios statistikos portale paskelbtais Rodiklių duomenų bazės duomenimis (informacija skelbiama kas ketvirtį), iš kitos Šalies nereikalaudama pateikti oficialaus Valstybės duomenų agentūros ar kitos institucijos išduoto dokumento ar patvirtinimo.
      2. Kainos perskaičiavimas įforminamas Šalių pasirašomu dvišaliu Susitarimu, kuriame užfiksuojama perskaičiuota kaina, ir kuris tampa neatskiriama šios Sutarties dalimi. Susitarimas dėl kainos perskaičiavimo pasirašomas ne vėliau kaip per 10 (dešimt) darbo dienų nuo prašymo perskaičiuoti kainą gavimo dienos. Šalys privalo Susitarime nurodyti indekso reikšmę laikotarpio pradžioje ir jos nustatymo datą, indekso reikšmę laikotarpio pabaigoje ir jos nustatymo datą, kainų pokytį (k), perskaičiuotą Pradinės Sutarties vertę ir / ar Sutarties mėnesio įkainį.
      3. Perskaičiuota kaina taikoma tik neapmokėtai Sutarties kainos daliai / Papildomoms paslaugoms, suteiktoms po sudaryto susitarimo dėl Sutarties mėnesio įkainio perskaičiavimo.
      4. Nauja kaina apskaičiuojama pagal formulę:

*, kur*

a – kaina (Eur be PVM)) (jei ji jau buvo perskaičiuota, tai po paskutinio perskaičiavimo).

a1 – perskaičiuota (pakeista) kaina (Eur be PVM)

k – pagal paslaugų įmonėse dirbančių asmenų algų ir atlyginimų kainų grupės „M71 Architektūros ir inžinerijos veikla; techninis tikrinimas ir analizė“ indeksą apskaičiuotas kainų pokytis (padidėjimas arba sumažėjimas) (%). „k“ reikšmė skaičiuojama pagal formulę:

, (proc.), kur

Indnaujausias – kreipimosi dėl kainos perskaičiavimo išsiuntimo kitai šaliai datai naujausias paskelbtas paslaugų įmonėse dirbančių asmenų algų ir atlyginimų grupės „M71 Architektūros ir inžinerijos veikla; techninis tikrinimas ir analizė“ kainų indeksas.

Indpradžia – laikotarpio pradžios datos (mėnesio) paslaugų įmonėse dirbančių asmenų algų ir atlyginimų grupės „M71 Architektūros ir inžinerijos veikla; techninis tikrinimas ir analizė“ kainų indeksas. Pirmojo perskaičiavimo atveju laikotarpio pradžia (mėnuo) yra Sutarties įsigaliojimo mėnuo. Antrojo ir vėlesnių perskaičiavimų atveju laikotarpio pradžia (mėnuo) yra paskutinio perskaičiavimo metu naudotos paskelbto atitinkamo indekso reikšmės mėnuo.

* + 1. Skaičiavimams indeksų reikšmės imamos keturių skaitmenų po kablelio tikslumu. Apskaičiuotas pokytis (k) tolimesniems skaičiavimams naudojamas suapvalinus iki vieno skaitmens po kablelio, o apskaičiuota kaina „a“ suapvalinama iki dviejų skaitmenų po kablelio.
    2. Vėlesnis kainų perskaičiavimas negali apimti laikotarpio, už kurį jau buvo atliktas perskaičiavimas. Jeigu Paslaugų atlikimas vėluoja dėl priežasčių, dėl kurių Tiekėjas neįgyja teisės į Paslaugų terminų pratęsimą, uždelstų Paslaugų kaina (įkainiai) neperskaičiuojama dėl kainų lygio kilimo, bet turi būti perskaičiuojama dėl kainų lygio kritimo.

1. **PASLAUGŲ TEIKIMO TERMINAI**
   1. Paslaugų teikimo terminai yra šie: *[žemiau išvardintas Paslaugas, kurios nereikalingos / neperkamos, ištrinti. Jei laikomasi BIM metodologijos, papildomai įtraukti su BIM metodologijos taikymu susijusius, Techninėje specifikacijoje nurodytus terminus. Įrašyti perkamų Paslaugų atlikimo terminus perkeliant nuostatas iš Tiekėjo pasiūlymo. Paslaugų atlikimo terminai negali būti ilgesni nei maksimalūs Techninėje specifikacijoje nurodyti terminai]*:
      1. **Techninės užduoties parengimas** - [...] *[mėnesiai / savaitės / kalendorinės dienos]* nuo Sutarties įsigaliojimo dienos. Per šį laikotarpį Tiekėjas privalo:
         1. Parengti pagal Įstatymų nuostatas, suderinti su Užsakovu ir Užsakovui pateikti tvirtinimui suderintą statinio Techninę užduotį.
      2. **Projektinių pasiūlymų parengimas** - [...] kalendorinės dienos nuo Sutarties įsigaliojimo dienos. Per šį laikotarpį Tiekėjas privalo:
         1. Parengti, suderinti Pastato projektinius pasiūlymus pagal Įstatymų nuostatas;
         2. Jei reikalinga, atlikti visuomenės informavimo procedūras, Užsakovui įgaliojus (Užsakovo vardu, pastarajam atlikus visus veiksmus, kuriuos gali atlikti tik Užsakovas;
         3. Pateikti Užsakovui suderintų projektinių pasiūlymų [...] vnt. popierinių egzempliorių bei 1 (vieną) egzempliorių skaitmeninėje laikmenoje.]
      3. **Prisijungimo sąlygų bei specialiųjų reikalavimų gavimas** - [...] *[mėnesiai / savaitės / kalendorinės dienos]* nuo Sutarties įsigaliojimo dienos. Per šį laikotarpį Tiekėjas privalo:
         1. Parengti paraiškas reikalingoms prisijungimo prie inžinerinių tinklų ir susisiekimo komunikacijų sąlygoms bei specialiesiems reikalavimams gauti ir, Užsakovui įgaliojus, pateikti jas atitinkamoms Valdžios institucijoms bei tretiesiems asmenims;
         2. Gautas prisijungimo sąlygas ir specialiuosius reikalavimus pateikti Užsakovui.
      4. **Tyrimų atlikimas** - [...] *[mėnesiai / savaitės / kalendorinės dienos]* nuo Sutarties įsigaliojimo dienos. Per šį laikotarpį Tiekėjas privalo:
         1. atlikti ir/arba įsigyti iš trečiųjų asmenų Užsakovo Techninėje specifikacijoje nurodytus ar pagal Įstatymų reikalavimus kitus būtinus tinkamam Projekto parengimui reikalingus statybinius ir kitus tyrimus;
         2. Gauti atliktų tyrimų ataskaitas ir kitus dokumentus bei pateikti jų kopijas Užsakovui.
      5. **Projekto parengimas** - [...] *[mėnesiai / savaitės / kalendorinės dienos]* skaičiuojant nuo Sutarties įsigaliojimo dienos. Per šį laikotarpį Tiekėjas privalo:
         1. parengti Projektą;
         2. ištaisyti paaiškėjusias Projekto klaidas, neatitiktis ir netikslumus;
         3. konsultuoti Užsakovą Projekto rengimo, Paslaugų teikimo ir kitais su Pastato atnaujinimu (modernizavimu) susisijusiais klausimais;
         4. suderinti Projektą ir jo sprendinius su Užsakovu, bei, pagal poreikį, Pastato naudotojais ir reikalingomis Valdžios institucijomis;
         5. atlikti reikalingus Projekto patikslinimus ir pakeitimus. Prieš atliekant bet kokį su Užsakovu anksčiau suderinto Projekto sprendinio pakeitimą, Tiekėjas privalo gauti raštišką Užsakovo pritarimą. Vykdydamas minėtus Projekto pakeitimus, Tiekėjas privalo atitinkamai pakeisti visas Projekto dalis, susijusias su konkrečiu pakeitimu.
         6. ištaisyti Projektą pagal bendrosios ekspertizės metu gautas privalomas pastabas ir pakartotinai pateikti Projektą Ekspertui. Gauti iš Eksperto Projekto įvertinimą, kad Projektas atitinka esminius statinio, Privalomųjų statinio projekto rengimo dokumentų ir Įstatymų reikalavimus, bei išvadą, kad Projektą galima tvirtinti.
      6. **Statybą leidžiančio dokumento gavimas** - [...] *[mėnesiai / savaitės / kalendorinės dienos]* skaičiuojant nuo Sutarties 4.1.5. punkte nurodyto atitinkamų paslaugų suteikimo termino. Per šį laikotarpį Tiekėjas privalo:
         1. paruošti visą reikiamą dokumentaciją, vykdyti reikalingas procedūras ir gauti Statybą leidžiantį dokumentą bei jį apmokėti. Gautą Statybą leidžiantį dokumentą ir galutinį Projektą, Techninėje specifikacijoje nurodytu egzempliorių skaičiumi ir formatais, perduoti Užsakovui.
      7. **Priežiūros paslaugos** - [...] *[mėnesiai / savaitės / kalendorinės dienos]* nuo Rangos darbų pradžios. Per šį laikotarpį Tiekėjas privalo:
         1. lankytis Rangos darbų vietoje ir tikrinti Rangos darbų atitiktį Projektui Techninėje specifikacijoje numatytu dažnumu, laikantis suderinto su Užsakovu Grafiko (jei Grafike numatytos Rangos darbų vietos lankymo datos). Esant poreikiui, atvykti į Rangos darbų vietą Užsakovo kvietimu papildomai. Nuolat tikrinti, ar vykdomi Rangos darbai pilnai atitinka Projekto sprendinius. Kiekvieno apsilankymo metu daryti atitinkamus įrašus Statybos darbų žurnale, teikti Užsakovui Techninėje specifikacijoje nurodytas ataskaitas;
         2. konsultuoti Užsakovą Projekto įgyvendinimo, Paslaugų teikimo, Rangos darbų vykdymo bei jų atitikties Projektui ir kitais su Pastato atnaujinimu (modernizavimu) susijusiais klausimais.
   2. Paslaugos pradedamos teikti ir teikiamos nuo šios Sutarties įsigaliojimo dienos iki visiško sutartinių įsipareigojimų įvykdymo, bet ne ilgiau kaip 36 (trisdešimt šešis) mėnesius arba per ilgesnį terminą, Viešųjų pirkimų įstatymo 86 straipsnio 5 dalies 7 punkte nurodytu atveju.
   3. Teikiant kelias paslaugas (jei jų teikimo laikotarpis nesidubliuoja), jų atlikimo terminai, nustatant bendrą Sutarties trukmę, sumuojami.
   4. Paslaugas Tiekėjas teikia Grafike (3 priedas) sulygtais terminais.
   5. Tiekėjas įgyja teisę į Paslaugų terminų pratęsimą ir Paslaugų suteikimo terminai, numatyti Sutarties 4.1 punkte ir/ar nurodyti Grafike, Šalių susitarimu gali būti pratęsiami ne ilgesniam, nei tęsėsi atitinkamas trukdis, terminui, esant bent vienam iš šių atvejų:
      1. Užsakovas nevykdo ir (ar) netinkamai vykdo per Sutartyje sulygtus terminus Sutartyje nustatytus įsipareigojimus ir todėl Tiekėjas negali teikti Paslaugų iš dalies arba pilnai; arba
      2. dėl uždelsimo, kliūčių ar trukdymų, kurių atsiradimo Tiekėjas negalėjo protingai numatyti, neturi jiems įtakos ir už kuriuos jis neatsako, kai šie uždelsimai, kliūtys ir trukdymai yra sukelti ir priskirtini tretiesiems asmenims; arba
      3. Valdžios institucijos, nesant Tiekėjo kaltės, per Įstatymuose nustatytą terminą nepateikia atsakymų, suderinimų, sutikimų, leidimų ar kitokios informacijos ar dokumentų, būtinų Sutarčiai vykdyti; arba
      4. Užsakovo įsigyjamos Papildomos paslaugos, be kurių negalima užbaigti Sutarties; arba
      5. Projekto ekspertizės atlikimo trukmei, kuri paskaičiuojama toliau šiame punkte aprašyta tvarka. Projekto ekspertizės trukmė skaičiuojama nuo dienos, kai Tiekėjas perdavė Ekspertui parengtą pilną Projektą, kurio sprendiniams Užsakovas yra pritaręs, iki Eksperto pastabų (vykdant pirmą Projekto peržiūrą) pateikimo. Į šį terminą neįtraukta Eksperto vykdoma tolimesnė Projekto ar atitinkamų sprendinių (po Tiekėjo atlikto ar turėto būti atlikto Projekto ar jo sprendinių taisymo) peržiūra bei pastabų teikimas; arba
      6. dėl kitų pagrįstų aplinkybių, kurių Tiekėjas negalėjo iš anksto numatyti, kontroliuoti ir nebuvo prisiėmęs tų aplinkybių atsiradimo rizikos iki Sutarties sudarymo bei su kuriomis būtų susidūręs bet kuris kitas Pirkimą laimėjęs tiekėjas.
   6. Jeigu Tiekėjas mano, kad atsirado objektyvus pagrindas, numatytas Sutarties 4.5 punkte, pratęsti Paslaugų suteikimo terminą, tai Tiekėjas privalo raštu per 3 (tris) darbo dienas nuo įvykio ar aplinkybių atsiradimo pranešti Užsakovui, nurodydamas įvykį arba aplinkybes, dėl ko Tiekėjas negali teikti ar tinkamai teikti Paslaugų pagal Sutartį ir pateikti tai pagrindžiančius dokumentus. Tiekėjas praranda teisę į Paslaugų terminų pratęsimą tiek dienų, kiek vėluoja pateikti aukščiau šiame punkte nurodytą pranešimą (kartu su pagrindžiančiais dokumentais).
   7. Paslaugų suteikimo termino pratęsimas nustatomas Užsakovo ir Tiekėjo rašytiniu Susitarimu prie Sutarties, atitinkamai koreguojamas Grafikas.
   8. Priežiūros paslaugų teikimas gali būti sustabdytas Užsakovo vienašaliu pranešimu laikotarpiui, kai buvo sustabdyti ar dėl kitų priežasčių nevykdomi Rangos darbai.
   9. Tiekėjas turi teisę suteikti Paslaugas anksčiau sutarto termino.
2. **ŠALIŲ TEISĖS IR PAREIGOS**
   1. **Tiekėjas įsipareigoja:**
      1. Nedelsiant, bet ne vėliau kaip per 5 (penkias) darbo dienas nuo Sutarties įsigaliojimo dienos:
         1. išsiaiškinti Užsakovo pasiūlymus bei reikalavimus Paslaugų teikimui ir Projektui;
         2. susipažinti su Užsakovo dokumentais bei Paslaugų problematika ir įspėti Užsakovą apie reikalingus papildomus, Sutartyje nenurodytus dokumentus bei informaciją, raštu nurodant konkrečiai kokie dokumentai, kada ir kokia forma reikalingi;
         3. identifikuoti ir informuoti Užsakovą apie Paslaugų teikimo galimas problemas ar rizikas (bendrasavininkų sutikimų, Pastato naudotojų, Valdžios institucijų suderinimų/leidimų gavimo perspektyvos ir kt.) ir pasiūlyti atitinkamus problemų sprendimo būdus ir rizikų valdymo priemones;
         4. paskirti projekto vadovą ir Tiekėjo atstovą, suteikiant visus įgaliojimus, būtinus Tiekėjo vardu veikti pagal Sutartį. Tiekėjo atstovas įgyja teisę Sutarties tikslais veikti Tiekėjo vardu nuo momento, kai Tiekėjas praneša Užsakovui apie jo paskirtą atstovą;
         5. suderinti su Užsakovu ir jam pateikti projekto vadovo, projekto dalių vadovų (specialistų), jei reikalinga – BIM (specialistą) koordinatorių, atsakingą už BIM projekto įgyvendinimo priežiūrą ir vykdymą, paskirtų vykdyti sutartinius Tiekėjo įsipareigojimus, sąrašą (Forma – Sutarties 4 priedas);
         6. sudaryti Grafiką (Forma – Sutarties 3 priedas) ir raštu suderinti jį su Užsakovu;
      2. pagal Sutartyje ir Grafike nurodytus terminus pradėti, kokybiškai teikti, užbaigti ir perduoti Užsakovui visas Sutartyje nurodytas Paslaugas ir Paslaugų rezultatus pagal joms keliamus reikalavimus. Atitinkamos Paslaugos yra laikomos suteiktos perdavus Užsakovui galutinį su Užsakovu suderintą atitinkamų Paslaugų rezultatą (pvz. Techninę užduotį, Projektą). Tarpinių, preliminarių ir galutinai nesuderintų atitinkamų Paslaugų rezultato pateikimas nelaikomas tinkamu įvykdymu;
      3. teikti Paslaugas taip, kad Projektas atitiktų Įstatymų, normatyvinių statybos techninių, normatyvinių statinio saugos ir paskirties dokumentų reikalavimus, nepažeistų valstybės, visuomenės bei trečiųjų asmenų interesų. Parengti Projektą taip, kad jame būtų pakankamai ir pakankamo detalumo junginių (mazgų), užtikrinančių, kad pagal parengtą Projektą būtų galima suskaičiuoti tikslią sąmatinę kainą bei atlikti Rangos darbus. Parengti visas būtinas Projekto sudedamąsias dalis, brėžinius, kuriuose būtų visi reikalingi planai, pjūviai, mazgai, technines specifikacijas, medžiagų ir darbų kiekių žiniaraščius, skaičiuojamosios kainos dalį bei konkursinius žiniaraščius Rangos darbų pirkimui. Parengtame Projekte bei sąmatose numatyti visus darbus ir išlaidas, reikalingus užtikrinti projektuojamo objekto ar jo sudėtinių dalių funkcinę paskirtį;
      4. pateikti projektinius sprendinius pagal Techninėje specifikacijoje ir Techninėje užduotyje nustatytus reikalavimus ir sąlygas. Projektiniai sprendiniai turi būti parengti atsižvelgiant į funkcinius reikalavimus, ekonomiškumą, išnagrinėjus technologines alternatyvas ir pasirinkus ekonomiškai naudingiausią Užsakovui būdą, tiek statybos išlaidų, tiek statinio eksploatavimo atžvilgiu. Tiekėjas privalo kontroliuoti atskirų Projekto dalių suderinamumą tarpusavyje. Tiekėjas privalo suderinti projektinius sprendinius su Užsakovu;
      5. teikiant Paslaugas, atsižvelgti į Užsakovo bei Pastato naudotojų pastabas ir pasiūlymus, imtis visų įmanomų priemonių, kad Paslaugos būtų teikiamos pagal Užsakovo reikalavimus, vykdant bei neviršijant Techninės specifikacijos reikalavimų ir laikantis Įstatymų reikalavimų bei normų. Vykdyti visus teisėtus ir neprieštaraujančius Sutarties nuostatoms raštiškus Užsakovo nurodymus. Užsakovo nurodymų laikymasis nesumažina Tiekėjo atsakomybės už tinkamą Paslaugų atlikimą ir jų kokybę. Visi Tiekėjo teikiami Valdžios institucijoms ar Rangovui Projekto pataisymai ar pakeitimai prieš tai privalo būti suderinti su Užsakovu;
      6. Sutarties vykdymo eigoje nedelsiant, bet ne vėliau kaip per 3 (tris) darbo dienas po atitinkamų aplinkybių atsiradimo/paaiškėjimo raštu informuoti Užsakovą apie atsiradimą aplinkybių, galinčių trukdyti pradėti, teikti ir (arba) baigti teikti Paslaugas (įskaitant ir Užsakovo pateiktos informacijos, duomenų, dokumentų trūkumą, tikimybę, kad Užsakovo nurodymai kelia grėsmę Paslaugų kokybei, jų atlikimo terminams, nėra racionalūs ar ekonomiškai nenaudingi ar gali turėti kitokių neigiamų pasekmių ir pan.);
      7. laiku ir tinkamai informuoti Užsakovą apie teikiamas ir suteiktas Paslaugas bei pateikti Užsakovui suteiktų Paslaugų priėmimo-perdavimo aktus, išrašyti sąskaitas-faktūras, kitą normatyvinių statybos dokumentų nurodytą Paslaugų suteikimo dokumentaciją. Užsakovui paprašius atitinkamos informacijos, per 3 (tris) darbo dienas raštu pranešti apie Paslaugų eigą bei rezultatus, pateikti prašomą ataskaitą ar kitą su Sutarties vykdymu susijusią informaciją;
      8. Sutarties vykdymo ir Projekto įgyvendinimo (Rangos darbų) metu neatlygintinai konsultuoti Užsakovą su Sutarties vykdymu, Paslaugomis, Projekto sprendiniais susijusiais ir kitais Sutartyje nurodytais klausimais, į Užsakovo paklausimus raštu atsakant ir pateikiant prašomus paaiškinimus ir dokumentus ne vėliau kaip per 5 (penkias) darbo dienas;
      9. nedelsiant, bet ne vėliau kaip per 10 (dešimt) darbo dienų nuo atitinkamo pranešimo, neatlygintinai pataisyti ir patikslinti Tiekėjo rengiamus / parengtus dokumentus ir jose pastebėtas klaidas, netikslumus bei trūkumus, o taip pat detalizuoti projektinius sprendinius;
      10. ne vėliau kaip per 10 (dešimt) darbo dienų, jei Šalys nesusitarė dėl kitokio termino, savo sąskaita patikslinti (pataisyti, parengti tinkamai) Paslaugų rezultatus (Techninę užduotį, Projektą ar kitą dokumentą) pagal Užsakovo ir/ar Valdžios institucijų pastabas ir pakartotinai juos pateikti peržiūrėti ir patvirtinti. Siekiant išvengti abejonių patikslintina, kad Užsakovo ar Užsakovo personalo patvirtinimas ar pritarimas Tiekėjo dokumentams ar sprendiniams nesumažina Tiekėjo atsakomybės už tuos Tiekėjo dokumentus ir sprendinius;
      11. Rangos pirkimo ir Rangos darbų vykdymo metu per 10 (dešimt) darbo dienų neatlygintinai patikslinti (pataisyti, pakeisti, papildyti) Projektą dėl klaidų, sprendinių nesutapimo, nesuderinamumo, detalizavimo ar kitų priežasčių pagal Užsakovo pateiktus pasiūlymus bei pastabas ir/arba pagal Valdžios institucijų, Rangovo ir Statybos techninio prižiūrėtojo pateiktas pastabas. Galutinis Projekto sprendinių patikslinimas (atitinkamos Projekto laidos išleidimas, jei reikalinga) turi būti atliktas tokiu terminu, kad tai neužvilkintų savalaikio Rangos darbų pabaigimo ir Statybos užbaigimo procedūrų pagal Rangos sutartį. Jei dėl nuo Tiekėjo priklausančių priežasčių šiame punkte nurodyti terminai yra praleidžiami, Tiekėjas įsipareigoja Užsakovui mokėti dvigubo Sutarties 7.3 punkte nurodyto dydžio baudą už kiekvieną uždelstą dieną iki kol bus tinkamai patikslintas ar pataisytas Projektas, o taip pat atlyginti Užsakovo papildomas išlaidas ir nuostolius, kiek jų nepadengia sumokėta bauda, įskaitant bet neapsiribojant dėl Rangos darbų ar Statybos užvilkinimo, sąlygotų Tiekėjo vėlavimo vykdyti šiame punkte nustatytus įsipareigojimus;
      12. Rangos pirkimo metu gavus paklausimą dėl Projekto turinio, ne vėliau kaip per 2 (dvi) darbo dienas pateikti raštiškus paaiškinimus Užsakovui;
      13. prieš teikiant ekspertizei, Projektą suderinti su Užsakovu. Per 3 (tris) darbo dienas informuoti Užsakovą apie Eksperto pateiktas Tiekėjui pastabas dėl Projekto (apie pastabų pateikimo laiką ir pobūdį) nuo tokių pastabų gavimo dienos (paaiškėjus, kad Tiekėjas nepranešė Užsakovui apie Eksperto pastabas, Tiekėjui gali būti taikoma Sutarties 7.3 punkte numatyta bauda). Ne vėliau kaip per 10 (dešimt) darbo dienų nuo Eksperto pastabų gavimo patikslinti ir pakoreguoti Projektą bei pašalinti jo trūkumus;
      14. kompensuoti Užsakovui Užsakovo patirtas pakartotinės Projekto ekspertizės išlaidas, jei pakartotinę ekspertizę būtų reikalinga atlikti dėl Tiekėjo kaltės (Projekto klaidų, netikslumų, trūkumų ir pan.);
      15. iki Statybą leidžiančio dokumento gavimo gauti visus tam reikalingus pritarimus, sutikimus, vertinimus ir suderinimus, projektavimo sąlygas, inžinerinių tyrinėjimų dokumentus ir t. t.;
      16. [*jei nupirktos Priežiūros paslaugos*] Priežiūros paslaugų teikimo metu lankytis Rangos darbų vykdymo objekte (statybvietėje) ne retesniu nei Techninėje specifikacijoje nurodytu ir tokiu periodiškumu, kuris užtikrintų tinkamą Priežiūros atlikimą, taip pat Užsakovo arba Rangovo prašymu (nurodymu) dalyvauti Užsakovo ar Rangovo organizuojamuose gamybiniuose pasitarimuose;
      17. [*jei nupirktos Priežiūros paslaugos*] Priežiūros metu nustačius, kad Rangos darbai vykdomi nesilaikant Projektavimo dokumentų ar Įstatymų reikalavimų, nedelsiant, bet ne vėliau nei per 5 (penkias) darbo dienas informuoti apie tai Užsakovą;
      18. [*jei nupirktos Priežiūros paslaugos*] dalyvauti Statybos užbaigimo procedūrose, kartu su Rangovu parengti visą būtiną dokumentaciją, kuri teikiama komisijos darbui ir IS „Infostatyba“ Statybos užbaigimo procedūroms atlikti.
      19. [*jei nupirktos Priežiūros paslaugos*] suteikus Priežiūros paslaugas, kartu su galutiniu suteiktų Priežiūros paslaugų aktu pateikti Užsakovui aktualią Projekto versiją, įformintą atsižvelgiant į visus atliktus Projekto keitimus, jeigu tokie keitimai buvo atlikti Priežiūros vykdymo metu;
      20. užtikrinti, kad visą Sutarties galiojimo laikotarpį Tiekėjo sutartiniams įsipareigojimams vykdyti priskirti darbuotojai turėtų kvalifikaciją, reikalingą tinkamam Paslaugų teikimui. Nekeisti Sutarties 4 priede nurodytų projekto vadovų / projekto dalies vadovų (specialistų) ir nepasitelkti naujų subtiekėjų be Užsakovo raštiško sutikimo;
      21. garantuoti Užsakovui ar trečiajai šaliai nuostolių atlyginimą, kuriuos sukeltų Tiekėjo ar jo darbuotojų veikimas ar neveikimas, dėl kurių pradėtos pažeidimo procedūros ar pateikti reikalavimai dėl žalos atlyginimo;
      22. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Neteikti duomenų apie projektavimą (statinio statybos projektinius sprendinius, statinio statybos skaičiuojamąją kainą ir kt.) tretiesiems asmenims, išskyrus Įstatymuose numatytus atvejus;
      23. Sutarties vykdymo laikotarpio pabaigoje Užsakovui paprašius, grąžinti visus iš Užsakovo gautus Sutarčiai vykdyti reikalingus dokumentus;
      24. nenaudoti Užsakovo pavadinimo jokioje reklamoje, leidiniuose ar kt. be išankstinio raštiško Užsakovo sutikimo;
      25. atlyginti nuostolius Užsakovui dėl bet kokių reikalavimų, kylančių dėl autorių teisių, patentų, licencijų, brėžinių, modelių, prekių pavadinimų ar prekių ženklų naudojimo, išskyrus atvejus, kai toks pažeidimas atsiranda dėl Užsakovo kaltės;
      26. jei reikalinga, dalyvauti Statybos užbaigimo procese;
      27. užtikrinti, kad:
          1. Sutartį vykdys tik tokią teisę turintys asmenys (ši sąlyga yra esminė Sutarties sąlyga);
          2. visą Sutarties galiojimo laikotarpį Tiekėjo kvalifikacija atitiks Pirkime nustatytus reikalavimus ir bus taikomi aplinkos apsaugos vadybos sistemų arba lygiaverčiai standartai (ši sąlyga yra esminė Sutarties sąlyga);
          3. jei vertinant Tiekėjo pasiūlymą Pirkime už siūlomus specialistus buvo suteikti papildomi ekonominio naudingumo balai, Paslaugas Sutarties vykdymo metu teiks ne žemesnės kvalifikacijos specialistai nei tie, už kuriuos buvo skirti papildomi ekonominio naudingumo balai (ši sąlyga yra esminė Sutarties sąlyga);
      28. atlyginti Užsakovui jo patirtas papildomas išlaidas dėl trečiųjų asmenų pasitelkimo Sutarties 5.4.8 punkte numatytu atveju;
      29. tinkamai vykdyti kitus įsipareigojimus, numatytus Sutartyje ir Įstatymuose;
      30. mobilizacijos, karo, nepaprastosios padėties metu ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl Viešųjų pirkimų įstatymo 45 straipsnį 21 dalies 3 nuostatos taikymo, užtikrinti, kad Paslaugos nebūtų teikiamos iš valstybių ar teritorijų, nurodytų Viešųjų pirkimų įstatymo 45 straipsnį 21 dalies 3 punkte;
      31. Tuo atveju, jei Tiekėjo pasiūlymo Pirkime vertinimo kriterijumi buvo „Sutartį vykdysiančių asmenų darbo užmokesčio mediana“, Tiekėjas privalo užtikrinti Pasiūlyme jo nurodytos darbo užmokesčio medianos mokėjimą Sutartį vykdantiems darbuotojams per visą Sutarties vykdymo laikotarpį. Per visą Sutarties vykdymo laikotarpį, kas mėnesį iki mėnesio 25 d. Tiekėjas privalo teikti Užsakovui informaciją apie Pasiūlyme nurodytiems Sutartį vykdantiems darbuotojams sumokėtą už praeitą mėnesį darbo užmokestį. Nustačius, kad Sutartį vykdančių asmenų darbo užmokesčio mediana mažesnė nei Tiekėjo pasiūlyme nurodyta arba Tiekėjui nepateikus privalomos informacijos, Užsakovas turi teisę skirti Tiekėjui 1 000 EUR (vieno tūkstančio eurų) dydžio baudą už kiekvieną atskirą pažeidimo atvejį. Jei Sutarties vykdymo metu, Paslaugų teikėjui bus skirtos dvi baudos už šiame Sutarties punkte nustatytą Sutarties pažeidimą, tai bus laikoma esminiu Sutarties pažeidimu ir Sutartis bus nutraukta vadovaujantis Sutarties 9.4. punkte nustatyta tvarka.
   2. **Tiekėjas turi teisę:**
      1. reikalauti priimti tinkamai suteiktas Paslaugas;
      2. gauti Sutartyje nurodytą apmokėjimą už suteiktas Paslaugas su sąlyga, kad Tiekėjas tinkamai vykdo šią Sutartį;
      3. su Užsakovo sutikimu keisti su Užsakovu suderintą Grafiką;
      4. su Užsakovo sutikimu keisti Užsakovo patvirtintą Techninę užduotį;
      5. gauti informaciją ir dokumentus, reikalingus tinkamam Sutarties vykdymui;
      6. keisti Tiekėjo pasiūlyme Pirkime nurodytą specialistą esant vienai iš nurodytų sąlygų: darbuotojo liga, atleidimas / išėjimas iš darbo, nelaimingas atsitikimas, kitos svarbios ir pagrįstos priežastys. Tokiu atveju keitimas galimas į kitą specialistą (Sutarties priedas Nr. 4), kuris buvo nurodytas Pirkime ir įvertintas kaip atitinkantis reikalavimus. Kai Sutarties priedo Nr. 4 specialistų sąraše nėra kito specialisto į kurį būtų galima pakeisti, Užsakovui raštu sutikus, galima pasitelkti naują reikalavimus atitinkantį specialistą;
      7. Tiekėjas turi kitas Sutartyje ir Įstatymuose numatytas teises.
   3. **Užsakovas įsipareigoja:**
      1. ne vėliau kaip per 5 (penkias) darbo dienas po rašytinio Tiekėjo prašymo gavimo, suteikti įgaliojimus Tiekėjui veikti Užsakovo vardu kompetentingose Valdžios institucijose ta apimtimi, kiek tai susiję su Paslaugų teikimu;
      2. ne vėliau kaip per 10 (dešimt) darbo dienų po rašytinio Tiekėjo prašymo gavimo pateikti Tiekėjui visus turimus Paslaugų teikimui reikalingus dokumentus ir informaciją;
      3. bendradarbiauti su Tiekėju vykdant Sutartį. Per 10 (dešimt) darbo dienų atsakyti į Tiekėjui kylančius klausimus dėl Užsakovo reikalavimų bei racionaliausių Užsakovo poreikiams sprendinių parinkimo, pasirašyti su mokėjimais susijusius dokumentus;
      4. sudaryti būtinas, nuo Užsakovo priklausančias sąlygas Tiekėjui teikti Sutartyje numatytas Paslaugas;
      5. nedelsiant, bet ne vėliau kaip per 5 (penkias) darbo dienas nuo sužinojimo, raštu informuoti Tiekėją apie aplinkybių, galinčių trukdyti tinkamai suteikti Paslaugas, atsiradimą;
      6. per 10 (dešimt) darbo dienų peržiūrėti Tiekėjo parengtus projektinius sprendinius ir pateiktus dokumentus (Techninę užduotį, Projektą ir kt.) ir raštu pateikti Tiekėjui savo pastabas dėl dokumento ir poreikio jį patikslinti (ištaisyti, parengti tinkamai), arba rašytinį patvirtinimą (pritarimą), arba patvirtinimą (pritarimą) su neesminėmis pastabomis, arba motyvuotą atsisakymą patvirtinti (pritarti) su paaiškinimu, kaip pateiktasis dokumentas iš esmės neatitinka Sutarties arba Įstatymų;
      7. Sutartyje nustatytomis sąlygomis priimti iš Tiekėjo tinkamai suteiktas Paslaugas;
      8. apmokėti Tiekėjui už tinkamai suteiktas bei nustatyta tvarka priimtas Paslaugas Sutartyje numatytais terminais ir tvarka;
      9. organizuoti, užtikrinti ir apmokėti Projekto ekspertizės atlikimą;
      10. [*jei nupirktos Priežiūros paslaugos, priešingu atveju ištrinti*] informuoti Tiekėją apie Rangos darbų pradžią ir poreikį pradėti teikti Priežiūros paslaugas.
   4. **Užsakovas turi teisę:**
      1. reikalauti iš Tiekėjo tinkamai teikti Paslaugas. Kontroliuoti ir prižiūrėti Tiekėjo teikiamų Paslaugų tinkamumą;
      2. organizuoti Užsakovo ir Tiekėjo susitikimus Sutarties vykdymui aptarti;
      3. teikti pastabas dėl Tiekėjo teikiamų Paslaugų kokybės ir atitikties Sutarties reikalavimams;
      4. nepriimti Sutarties reikalavimų neatitinkančių Paslaugų;
      5. projekto rengimo metu teikti Tiekėjui Techninėje specifikacijoje nenumatytus, tačiau tinkamam Projekto parengimui reikalingus naujus nurodymus dėl Projekto sprendinių;
      6. Sutarties vykdymo metu paaiškėjus nenumatytoms aplinkybėms ir dėl Sutarties pratęsimo nesant finansavimo trukdžių, Šalių sutarimu pratęsti Sutartyje numatytus terminus Sutartyje nustatyta tvarka;
      7. reikalauti, kad Tiekėjas savo sąskaita pašalintų netinkamą Sutarties vykdymą, Paslaugų trūkumus ir ištaisytų Projektą.
      8. tuo atveju, jei Tiekėjas per Sutartyje nurodytą protingą terminą nepašalina Paslaugų trūkumų arba nepradeda teikti ar neteikia Priežiūros paslaugų, pasitelkti trečiuosius asmenis trūkumų pašalinimui ir/ar Priežiūros paslaugų teikimui Sutarties vykdymo metu;
      9. siekdamas įsitikinti, kad Tiekėjas laikosi Sutarties reikalavimų, prašyti Tiekėjo pateikti atitinkamus paaiškinimus, informaciją ir/ar dokumentus;
      10. pranešimu sustabdyti Priežiūros paslaugų teikimą, jei sustabdomi ar dėl kitų priežasčių nevykdomi Rangos darbai;
      11. pagal poreikį teikti paklausimus Tiekėjui bei prašyti paaiškinimų su Projekto rengimu, Sutarties vykdymu, Paslaugomis, Pastato atnaujinimu (modernizavimu), Projekto įgyvendinimu susijusiais ir kitais Sutartyje numatytais klausimais;
      12. užsakovas turi kitas šioje Sutartyje bei Įstatymuose numatytas teises.
3. **PASLAUGŲ PRIĖMIMAS IR ATSISKAITYMO SĄLYGOS**
   1. Paslaugų perdavimas ir priėmimas įforminamas Šalių suderintu Paslaugų perdavimo–priėmimo aktu, kurį pasirašydamos Šalys patvirtina Paslaugų suteikimo faktą.
   2. Už Tiekėjo tinkamai ir faktiškai Užsakovui suteiktas Grafike nurodytas Paslaugas/ Paslaugų etapą (-us) apmokama pagal Paslaugų priėmimo-perdavimo aktą (-us). Paslaugų priėmimo-perdavimo akto forma pateikiama Sutarties priede Nr. 8. Paslaugų (etapo) suteikimo data laikoma data, kai Užsakovas pasirašo dvišalį Paslaugų priėmimo-perdavimo aktą. Paslaugų priėmimo-perdavimo akte Tiekėjas turi nurodyti visų suteiktų Paslaugų pavadinimą (-us) ir jų kainą.
   3. Užsakovas sumoka už tinkamai suteiktas Paslaugas Tiekėjui per 30 (trisdešimt) kalendorinių dienų po Paslaugų priėmimo-perdavimo akto pasirašymo ir pagal Tiekėjo pateiktą Užsakovui sąskaitą faktūrą. Šiame punkte nurodyti mokėjimų terminai, susieti su finansavimu, gaunamu iš trečiųjų šalių, gali būti pratęsti, tačiau bet kokiu atveju šie terminai negali viršyti 60 (šešiasdešimt) kalendorinių dienų. Nurodytu atveju ilgesnio apmokėjimo termino taikymo galimybę Užsakovas įgyja tik tuo atveju, jei jis Tiekėjui pateikia įrodymus, patvirtinančius apie finansavimą iš trečiųjų šalių.
   4. Sąskaita faktūra neišrašoma, kol nepasirašytas Sutarties 6.2 punkte nurodytas Paslaugų perdavimo–priėmimo aktas. Sąskaita faktūra rengiama vadovaujantis Lietuvos Respublikos pridėtinės vertės mokesčio įstatymo ir jo įgyvendinamųjų teisės aktų nuostatomis.
   5. Vykdant Sutartį, visi Sutarties mokėjimų dokumentai (sąskaitos faktūros, įskaitant Paslaugų perdavimo-priėmimo aktus) teikiami elektroniniu būdu. Elektroninės sąskaitos faktūros, atitinkančios   
      Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų   
      standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – **Europos elektroninių sąskaitų faktūrų standartas**), teikiamos Tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „E. sąskaita“ priemonėmis. Užsakovas elektronines sąskaitas faktūras priima ir apdoroja naudodamasis informacinės sistemos „E. sąskaita“ priemonėmis, išskyrus Viešųjų pirkimų įstatymo 22 straipsnio 12 dalyje nustatytus atvejus.
   6. Tiesioginio atsiskaitymo Tiekėjo pasitelkiamiems Subtiekėjams galimybės įgyvendinamos šia tvarka:
      1. Pasirašius Sutartį, Užsakovas ne vėliau kaip per 3 (tris) darbo dienas privalo informuoti Sutarties 10.1 punkte nurodytus Subtiekėjus apie tokią pirkimo dokumentuose ir Sutartyje numatytą tiesioginio atsiskaitymo galimybę. Jei kiti Subtiekėjai paaiškėja vėliau – ši informacija jiems pateikiama per 3 (tris) darbo dienas nuo informacijos apie naujo Subtiekėjo pasitelkimą iš Tiekėjo gavimo dienos.
      2. Subtiekėjas, norėdamas, kad Užsakovas tiesiogiai atsiskaitytų su juo, pateikia prašymą Užsakovui ir inicijuoja trišalės sutarties tarp jo, Užsakovo ir Tiekėjo sudarymą. Subtiekimo sutartis turi būti sudaryta ne vėliau kaip iki Užsakovo atsiskaitymo su Subtiekėju. Šioje Sutartyje nurodoma Tiekėjo teisė prieštarauti nepagrįstiems mokėjimams, tiesioginio atsiskaitymo su Subtiekėju tvarka, nustatoma atsižvelgiant į pirkimo dokumentuose ir Subtiekimo sutartyje nustatytus reikalavimus.
      3. Subtiekėjas, prieš pateikdamas sąskaitą faktūrą Užsakovui, turi ją suderinti su Tiekėju. Suderinimas laikomas tinkamu, kai Subtiekėjo išrašytą sąskaitą faktūrą raštu patvirtina atsakingas Tiekėjo atstovas, kuris yra nurodytas trišalėje sutartyje. Užsakovo atlikti mokėjimai Subtiekėjui pagal jo pateiktas sąskaitas faktūras atitinkamai mažina sumą, kurią Užsakovas turi sumokėti Tiekėjui pagal Sutarties sąlygas ir tvarką. Tiekėjas, išrašydamas ir pateikdamas sąskaitas faktūras Užsakovui, atitinkamai į jas neįtraukia Subtiekėjo tiesiogiai Užsakovui pateiktų ir Tiekėjo patvirtintų sąskaitų sumų.
      4. Tiesioginis atsiskaitymas su Subtiekėju neatleidžia Tiekėjo nuo jo prisiimtų įsipareigojimų pagal sudarytą Sutartį. Nepaisant nustatyto galimo tiesioginio atsiskaitymo su Subtiekėju, Tiekėjui Sutartimi numatytos teisės, pareigos ir kiti įsipareigojimai nepereina Subtiekėjui.
      5. Atsiskaitymai su Subtiekėju atliekami trišalėje sutartyje nustatytomis kainomis, bet neviršijant Sutartyje nustatytų kainų. Jei dėl tiesioginio atsiskaitymo su Subtiekėju faktiškai nesutampa Tiekėjo ir Subtiekėjo nurodytos faktiškai mokėtinos sumos, rizika prieš Užsakovą tenka Tiekėjui ir neatitikimai pašalinami Tiekėjo sąskaita.
      6. Atsiskaitymas su Subtiekėju vykdomas per 30 (trisdešimt) kalendorinių dienų nuo tinkamos sąskaitos faktūros pateikimo Užsakovui. Šiame punkte nurodyti mokėjimų terminai, susieti su finansavimu, gaunamu iš trečiųjų šalių, gali būti pratęsti, tačiau bet kokiu atveju šie terminai negali viršyti 60 (šešiasdešimt) dienų. Nurodytu atveju ilgesnio apmokėjimo termino taikymo galimybę Užsakovas įgyja tik tuo atveju, jei jis Subtiekėjui pateikia įrodymus, patvirtinančius apie finansavimo iš trečiųjų šalių vėlavimą.
      7. Atsiskaitymai su Subtiekėju atliekami Sutarties priede nustatytos Paslaugų kainos apimtimi. Su Subtiekėjais gali būti atsiskaitoma tik po to, kai pilnai suteiktos visos Sutartyje numatytos Paslaugos ir pasirašytas Paslaugų priėmimo-perdavimo aktas.
      8. Už Priežiūros paslaugas Užsakovas apmoka Tiekėjui kas 3 (tris) mėnesius, už per atitinkamą 3 (trijų) mėnesių laikotarpį Tiekėjo teiktas Priežiūros paslaugas. Paskutinis Priežiūros paslaugų aktas Užsakovo pasirašomas ir paskutinis mokėjimas už Priežiūros paslaugas atliekamas tik po Statybos užbaigimo dokumento išdavimo, išskyrus atvejį, kai Rangos darbai užsitęsia ne dėl nuo Projektuotojo priklausančių priežasčių ir Užsakovas atsisako pirkti Papildomas (Priežiūros) paslaugas.
4. **ŠALIŲ ATSAKOMYBĖ**
   1. Šalių atsakomybė yra nustatoma pagal galiojančius Įstatymus ir Sutartį. Šalys įsipareigoja tinkamai vykdyti Sutartimi prisiimtus įsipareigojimus ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą. Tiekėjas atlygina Užsakovui ir tretiesiems asmenims atsiradusią žalą dėl netinkamo Sutarties vykdymo ar nevykdymo.
   2. Tiekėjui vėluojant teikti Paslaugas pagal Grafiką, Užsakovas turi teisę be oficialaus įspėjimo ir neribodamas kitų savo teisių gynimo priemonių pradėti skaičiuoti Tiekėjui 0,1% (vienos dešimtosios procento) dydžio delspinigius už kiekvieną uždelstą dieną. Delspinigiai skaičiuojami nuo Paslaugų etapo (-ų), kurį (-iuos) vėluoja atlikti, kainos be PVM. Delspinigiai netaikomi, kai vėluojama dėl nuo Užsakovo priklausančių aplinkybių, Tiekėjui pateikus vėlavimo priežastis pagrindžiančius dokumentus. Tiekėjo sumokėti už tarpinių Projektavimo paslaugų terminų vėlavimą delspinigiai gali būti grąžinami Tiekėjui, jei Tiekėjas savalaikiai parengė Projektą (Sutarties 4.1.5 punktas) ir gavo Statybą leidžiantį dokumentą (Sutarties 4.1.5 punktas).
   3. Tiekėjui vėluojant Sutartyje nustatytais terminais vykdyti 5.1.7 – 5.1.10, 5.1.12, 5.1.13 ir 5.1.17 punktuose numatytas prievoles, Užsakovas turi teisę be oficialaus įspėjimo ir neribodamas kitų savo teisių gynimo priemonių skaičiuoti Tiekėjui 0,05 % (penkių šimtųjų procento) dydžio baudą skaičiuojant nuo Pradinės Sutarties vertės už kiekvieną uždelstą dieną ir atlyginti Užsakovo jo patirtus dėl tokio pažeidimo nuostolius, kiek jų nepadengia bauda.
   4. Jei nustatytu terminu Tiekėjas nepašalina Projekto trūkumų arba nepradeda teikti ar neteikia Priežiūros paslaugų, Užsakovas turi teisę pasitelkti trūkumų šalinimui ar Priežiūros paslaugoms teikti trečiuosius asmenis. Pastaruoju atveju Tiekėjas privalo atlyginti Užsakovo išlaidas, susijusias su trūkumų šalinimu.
   5. Sutartį nutraukus dėl Tiekėjo sutartinių įsipareigojimų nevykdymo, Tiekėjas sumoka Užsakovui 10 (dešimties) procentų Pradinės Sutarties vertės dydžio baudą ir atlygina kitus Užsakovo nuostolius, kurių nepadengia bauda.
   6. Jei Užsakovas nevykdo sutartinių įsipareigojimų, t. y. vėluoja apmokėti už suteiktas Paslaugas be pateisinamos priežasties, Tiekėjas turi teisę be oficialaus įspėjimo ir neribodamas kitų savo teisių gynimo priemonių reikalauti iš Užsakovo 0,05 procentų nuo vėluojamos sumokėti sumos dydžio delspinigių už kiekvieną praleistą dieną. Delspinigiai skaičiuojami nuo mokėjimo termino pasibaigimo dienos (ši diena neįskaitoma) iki dienos, kurią buvo gautas apmokėjimas (ši diena neįskaitoma).
   7. Jei ne dėl Tiekėjo kaltės Užsakovas be pateisinamų priežasčių vėluoja apmokėti nuo mokėjimui nustatyto termino pabaigos daugiau nei 20 (dvidešimt) kalendorinių dienų, Tiekėjas, raštu įspėjęs Užsakovą prieš 10 (dešimt) dienų gali nutraukti Sutartį bei reikalauti sumokėti baudą lygią 10 (dešimt) procentų nuo Pradinės Sutarties vertės.
   8. Jei Užsakovas nustato, kad Tiekėjas nesilaiko Sutarties 5.1.27 punkte numatytų įsipareigojimų, Tiekėjas moka Užsakovui 5 % (penkių procentų) dydžio baudą nuo Pradinės Sutarties vertės. Jei Tiekėjas nesilaiko Sutarties 5.1.27 punkte numatytų įsipareigojimų ilgiau kaip 30 (trisdešimt) kalendorinių dienų nuo pažeidimo nustatymo dienos, Užsakovas turi teisę be papildomų sąlygų nutraukti Sutartį Sutarties 9.5 punkte nustatyta tvarka.
   9. Sutarties nutraukimas nepanaikina teisės reikalauti sumokėti netesybas, numatytas Sutartyje už sutartinių įsipareigojimų nevykdymą iki Sutarties nutraukimo.
   10. Tiekėjui netinkamai vykdant savo sutartinius įsipareigojimus Užsakovas, neapribodamas kitų, Sutartyje ir Įstatymuose numatytų, savo teisių gynimo priemonių taikymo galimybių už sutartinių įsipareigojimų nevykdymą ar netinkamą vykdymą, turi teisę vienašališkai taikyti savo reikalavimų Tiekėjui (dėl netesybų, nuostolių ir pan.) sumos ir visų pagal Sutartį Tiekėjui mokėtinų sumų įskaitymą(pranešant apie tai Tiekėjui raštu).
   11. Tiekėjo civilinė atsakomybė privalo būti apdrausta pagal Lietuvos Respublikos statybos įstatymo reikalavimus. Užsakovui paprašius, Tiekėjas privalo pateikti civilinės atsakomybės draudimo faktą įrodančius dokumentus.
5. **SUTARTIES PAKEITIMAI IR PATAISYMAI**
   1. Sutartis jos galiojimo laikotarpiu, neatliekant naujos pirkimo procedūros, gali būti keičiama joje nustatytomis sąlygomis ir tvarka:
      1. Paslaugų teikimo trukmė gali būti keičiama, vadovaujantis Sutarties 4.5 punkte nustatytomis sąlygomis ir tvarka;
      2. Sutarties kaina gali būti keičiama, vadovaujantis Sutarties 3.4 ir 3.6 punktuose nustatytomis sąlygomis ir tvarka;
      3. kitais Sutartyje numatytais atvejais ir tvarka;
      4. Viešųjų pirkimų įstatyme nustatytais pagrindais, sąlygomis ir tvarka, jeigu toks sutarties sąlygų keitimas nenumatytas Sutartyje;
      5. Sutarties vykdymo metu Paslaugos gali būti keičiamos, Užsakovui pareikalavus, kad Paslaugos atitiktų Sutarties 5.1.30 punkto reikalavimus.
   2. Visi Sutarties pakeitimai įforminami atskiru rašytiniu Šalių Sutarimu.
6. **SUTARTIES GALIOJIMAS IR NUTRAUKIMAS**
   1. Sutartis įsigalioja Sutartį pasirašius abiem Sutarties Šalims ir Tiekėjui pateikus Sutarties įvykdymo užtikrinimą (jei taikoma).
   2. Sutartis galioja iki galutinio sutartinių įsipareigojimų įvykdymo ir Šalių tarpusavio atsiskaitymo dienos arba iki bus nutraukta ši Sutartis. Sutarties galiojimas baigiasi, kai Tiekėjas pagal šią Sutartį įvykdo savo įsipareigojimus Užsakovui, jeigu ji yra tinkamai įvykdyta ir visiškai apmokėta už suteiktas Paslaugas, kai ji nutraukiama Sutartyje nustatyta tvarka, taip pat esant atitinkamam teismo sprendimui.
   3. Jeigu kurios nors Sutarties sąlygos paskelbiamos negaliojančiomis, kitos Sutarties sąlygos lieka ir toliau galioti, jeigu jų negaliojimas nedaro kitos Sutarties dalies tolesnį vykdymą neįmanomu.
   4. Užsakovas ir Tiekėjas turi teisę, įspėjęs kitą Šalį apie netinkamą Sutarties vykdymą prieš protingą terminą (išskyrus jei Sutartis nutraukiama Sutarties 9.5.1 – 9.5.5 punktuose pagrindais), o šiam suėjus ir papildomai įspėjus prieš 10 (dešimt) kalendorinių dienų, vienašališkai (be teismo) nutraukti Sutartį dėl Esminio Sutarties pažeidimo, taip pat jei atsiranda Sutarties 9.5.1 – 9.5.5 punktuose nurodytos aplinkybės. Nutraukus Sutartį dėl Esminio Sutarties pažeidimo, Užsakovas, vadovaudamasis viešuosius pirkimus reglamentuojančių teisės aktų nustatyta tvarka, įtraukia Tiekėją į Nepatikimų tiekėjų sąrašą.
   5. Užsakovas turi teisę vienašališkai prieš 10 (dešimt) kalendorinių dienų informavęs Tiekėją nutraukti Sutartį ir/ar Susitarimus, ir pareikalauti iš Tiekėjo atlyginti Užsakovo nuostolius, jeigu:
      1. Tiekėjui iškeliama restruktūrizavimo arba bankroto byla, jis likviduojamas ar sustabdoma jo veikla arba kai Įstatymuose nustatyta tvarka susidaro analogiška situacija ir šios aplinkybės trukdo tinkamai laiku vykdyti Sutartimi prisiimtus įsipareigojimus;
      2. Sutartis buvo pakeista, pažeidžiant Viešųjų pirkimų įstatymo nuostatas, reglamentuojančias sutarties pakeitimo sąlygas ir tvarką;
      3. paaiškėjo, kad Tiekėjas, su kuriuo sudaryta Sutartis, turėjo būti pašalintas iš pirkimo procedūros pagal Viešųjų pirkimų įstatymo 46 straipsnio 1 dalį;
      4. paaiškėjo, kad su tiekėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES;
      5. Tiekėjas pažeidė Sutarties 7.8 punkto nuostatą.
   6. Užsakovas, turi teisę vienašališkai nutraukti Sutartį, jei jis netenka funkcijų, kurioms atlikti buvo sudaryta ši Sutartis, atsiskaitęs su Tiekėju už atliktas Paslaugas.
   7. Užsakovas turi teisę vienašališkai nutraukti Sutartį kitais, Viešųjų pirkimų įstatyme ir Civiliniame kodekse nustatytais pagrindais.
   8. Tiekėjas turi teisę vienašališkai nutraukti Sutartį, jei, teikiant Priežiūros paslaugas, Rangos darbų sustabdymo trukmė ilgesnė kaip 12 (dvylika) mėnesių.
   9. Sutartis gali būti nutraukta abipusiu Šalių sutarimu.
7. **SUBTIEKĖJŲ PASITELKIMAS IR KEITIMAS**
   1. Sutarties vykdymui Tiekėjas pasitelkia šiuos iki Sutarties sudarymo žinomus Subtiekėjus:

1 lentelė

|  |  |
| --- | --- |
| **Subtiekėjai, kurių kvalifikacija remiasi Tiekėjas** | |
| **Įmonės pavadinimas / fizinio asmens (vadovo) vardas, pavardė** | **Įmonės kodas / kvalifikacijos atestato ar teisės pripažinimo dokumento Nr. / fizinio asmens atestato Nr.** |
| [....] | [....] |
| [....] | [....] |
| [....] | [....] |

2 lentelė

|  |  |
| --- | --- |
| **Subtiekėjai, kurių kvalifikacija nesiremia Tiekėjas (jei pasiūlyme buvo prašoma juos išviešinti)** | |
| **Įmonės pavadinimas / fizinio asmens (vadovo) vardas, pavardė** | **Įmonės kodas / kvalifikacijos atestato ar teisės pripažinimo dokumento Nr. / fizinio asmens atestato Nr.** |
| [....] | [....] |
| [....] | [....] |
| [....] | [....] |

* 1. Subtiekėjo, kurio kvalifikacija remiamasi, keitimo atveju Tiekėjas turi pateikti dokumentus, patvirtinančius atitiktį nustatytam kvalifikacijos reikalavimui, kurio atitikties pagrindimui Tiekėjas rėmėsi pirminio Subtiekėjo kvalifikacija.
  2. Tuo atveju, jei keičiamas Subtiekėjas, už kurį Užsakovas, vertindamas Tiekėjo pasiūlymą, suteikė papildomus ekonominio naudingumo balus, Tiekėjas gali siūlyti tik tokį Subtiekėją, kurio kvalifikacija būtų ne žemesnė nei Subtiekėjo, kuris keičiamas (jei taikoma).
  3. Tiekėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami Subtiekėjai.
  4. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Užsakovui pranešti tuo metu žinomų Subtiekėjų pavadinimus, kontaktinius duomenis ir jų atstovus. Užsakovas taip pat reikalauja, kad Tiekėjas informuotų apie minėtos informacijos pasikeitimus visu Sutarties vykdymo metu, taip pat apie naujus Subtiekėjus, kuriuos jis ketina pasitelkti vėliau.
  5. Tiekėjas neturi teisės keisti Subtiekėjų (Sutarties 10.1 punkto 1 lentelė), kuriais Tiekėjas rėmėsi kvalifikacijai atitikti, be Užsakovo raštiško sutikimo. Tiekėjas, pakeitęs šiuos Subtiekėjus be Užsakovo raštiško sutikimo, privalo sumokėti Užsakovui 500 Eur baudą. Pakartotinis šio Sutarties punkto nesilaikymas bus laikomas Esminiu Sutarties pažeidimu.
  6. Sutarties vykdymo metu Tiekėjas gali keisti Sutartyje nurodytus ir/ar pasitelkti naujus Subtiekėjus. Keičiantysis Subtiekėjas, kuriuo Tiekėjas rėmėsi kvalifikacijai atitikti, turi neturėti pašalinimo pagrindų bei atitikti Sutarties 10.2 punkte nurodytus kvalifikacijos reikalavimus. Apie keičiamus ir/ar naujai pasitelkiamus Subtiekėjus, kuriais Tiekėjas rėmėsi kvalifikacijai atitikti, Tiekėjas turi informuoti Užsakovą raštu nurodant Subtiekėjo keitimo priežastis ir pateikiant kvalifikaciją (jei informacija apie kvalifikaciją nėra prieinama viešai) bei pašalinimo pagrindų nebuvimą patvirtinančius dokumentus ir gauti Užsakovo rašytinį sutikimą. Užsakovas taip pat reikalauja, kad Tiekėjas informuotų apie visų Subtiekėjų (kuriais jis nesirėmė kvalifikacijai atitikti) pakeitimus Sutarties vykdymo metu, taip pat apie naujus Subtiekėjus, kuriuos jis ketina pasitelkti vėliau. Nustačius viešuosius pirkimus reglamentuojančiuose teisės aktuose numatytus Tiekėjo pasitelkto ar planuojamo pasitelkti Subtiekėjo, kuriuo remiamasi kvalifikacijai atitikti, pašalinimo pagrindus, Užsakovas reikalauja Tiekėjo per protingą terminą tokį Subtiekėją pakeisti kitu.
  7. Jei Užsakovas turi pagrįstų įtarimų, kad Subtiekėjas nekompetentingas vykdyti nustatytas pareigas, jis gali reikalauti, kad Tiekėjas surastų kitą Subtiekėją, kuris neturėtų pašalinimo pagrindų ir turėtų kvalifikaciją, atitinkančią Sutarties 10.2 punkte nurodytus kvalifikacijos reikalavimus (jei Tiekėjas rėmėsi Subtiekėju kvalifikacijos reikalavimų atitikimui). Užsakovas raštišku prašymu kreipiasi į Tiekėją dėl šio Subtiekėjo pakeitimo, nurodydamas motyvus. Tiekėjas, gavęs Užsakovo prašymą dėl Tiekėjo Subtiekėjo pakeitimo, turi pareigą per protingą terminą, bet ne ilgesnį kaip 14 (keturiolika) dienų, pasiūlyti kitą Subtiekėją Sutarties vykdymui bei gauti Užsakovo sutikimą jo paskyrimui. Užsakovui sutikus su Subtiekėjo pakeitimu, Užsakovas kartu su Tiekėju raštu sudaro Susitarimą dėl Subtiekėjo pakeitimo, kurį pasirašo abi Sutarties šalys. Šis Susitarimas yra neatskiriama Sutarties dalis.
  8. Jei Tiekėjas ne dėl Užsakovo kaltės per vieną mėnesį nuo tos dienos, kai paaiškėja, kad Subtiekėjas nekompetentingas vykdyti nustatytas pareigas, į jo vietą nepaskiria kito Subtiekėjo su ne žemesne kvalifikacija, tai bus laikoma Esminiu Sutarties pažeidimu, ir Užsakovas turi teisę vienašališkai nutraukti Sutartį ir taikyti kitas Sutartyje numatytas savo teisių gynimo priemones.
  9. Subtiekėjams pageidaujant, Užsakovas su jais atsiskaitys tiesiogiai Sutarties 6.6 punkte nustatyta tvarka.

1. **SUTARTIES VYKDYMUI PASKIRTŲ DARBUOTOJŲ (SPECIALISTŲ) PASITELKIMAS**
   1. Tiekėjas 5.1.1.4 ir 5.1.1.5 punktuose nustatyta tvarka ir terminais Užsakovui pateikia specialistų, paskirtų vykdyti sutartinius Tiekėjo įsipareigojimus, sąrašą bei užtikrina, kad **Sutartį vykdys tik tokią teisę turintys asmenys.**
   2. Tiekėjas, vykdydamas Sutartį, negali keisti savo pasiūlyme nurodyto projekto vadovo be Užsakovo sutikimo. Tiekėjas norėdamas pakeisti esamą Projekto vadovą privalo iš anksto pateikti Užsakovui motyvuotą prašymą ir gauti Užsakovo sutikimą raštu. Pakartotinis šio Sutarties punkto nesilaikymas bus laikomas Esminiu Sutarties pažeidimu.
   3. Tuo atveju, jei keičiamas specialistas, už kurį Užsakovas, vertindamas Tiekėjo pasiūlymą Pirkime, suteikė papildomus ekonominio naudingumo balus, Tiekėjas gali siūlyti tik tokį specialistą, kurio kvalifikacija būtų ne žemesnė nei specialisto, kuris keičiamas (jei taikoma).
   4. Jei Užsakovas turi pagrįstų įtarimų, kad specialistas nekompetentingas vykdyti nustatytas pareigas, jis gali reikalauti, kad Tiekėjas surastų kitą specialistą, kuris netenkintų Pirkimo sąlygose nurodytų pašalinimo pagrindų ir turėtų kvalifikaciją, atitinkančią Pirkimo dokumentuose nustatytus kvalifikacijos reikalavimus ir (ar) specialistą, kuris turėtų kvalifikaciją, atitinkančią Pirkimo dokumentuose nustatytus kvalifikacijos reikalavimus. Užsakovas raštišku prašymu kreipiasi į Tiekėją dėl šio specialisto pakeitimo, nurodydamas motyvus. Tiekėjas, gavęs Užsakovo prašymą dėl specialisto pakeitimo, turi pareigą per protingą terminą, bet ne ilgesnį kaip 14 (keturiolika) dienų, pasiūlyti kitą specialistą Sutarties vykdymui bei gauti Užsakovo sutikimą jo paskyrimui. Užsakovui sutikus su specialisto pakeitimu, Užsakovas kartu su Tiekėju raštu sudaro Susitarimą dėl specialisto pakeitimo, kurį pasirašo abi Sutarties šalys.
2. **NENUGALIMOS JĖGOS APLINKYBĖS**
   1. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (*force majeure*), nustatytos ir jas patyrusios Šalies įrodytos pagal Įstatymus, jeigu Šalis nedelsiant pranešė kitai Šaliai apie aplinkybes bei jų poveikį įsipareigojimų vykdymui.
   2. Nenugalimos jėgos aplinkybių sąvoka apibrėžiama ir Šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje bei   
      „Atleidimo nuo atsakomybės esant nenugalimos jėgos (*force majeure*) aplinkybėms taisyklėse“ (1996 m. liepos 15 d. Lietuvos Respublikos Vyriausybės nutarimas Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“).
   3. Jei kuri nors Sutarties Šalis mano, kad atsirado nenugalimos jėgos (*force majeure*) aplinkybės, dėl kurių ji negali vykdyti savo įsipareigojimų, ji nedelsdama (ne vėliau kaip per 3 (tris) darbo dienas nuo tokių aplinkybių atsiradimo ar sužinojimo apie jų atsiradimą) informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį. Jei Užsakovas raštu nenurodo kitaip, Tiekėjas toliau vykdo savo įsipareigojimus pagal Sutartį tiek, kiek įmanoma, ir ieško alternatyvių būdų savo įsipareigojimams, kurių vykdyti nenugalimos jėgos (force majeure) aplinkybės netrukdo, vykdyti.
   4. Tiekėjas patvirtina, kad Sutarties sudarymo metu jis nežino apie galimas nenugalimos jėgos aplinkybes (*force majeure*), kurių Sutarties Šalys negali numatyti ar išvengti, nei kaip nors pašalinti ir dėl kurių visiškai ar iš dalies būtų neįmanoma vykdyti Sutartyje nustatytų įsipareigojimų.
   5. Jeigu Sutarties Šalis, kurią paveikė nenugalimos jėgos aplinkybės (*force majeure*), ėmėsi visų pagrįstų atsargos priemonių ir dėjo visas pastangas, kad sumažintų su tuo susijusias išlaidas, panaudojo visas reikiamas priemones, kad ši Sutartis būtų tinkamai įvykdyta, Sutarties Šalies nesugebėjimas įvykdyti Sutartyje numatytų įsipareigojimų nebus traktuojamas kaip Sutarties pažeidimas ar Sutarties įsipareigojimų nevykdymas. Pagrindas atleisti Sutarties Šalį nuo atsakomybės atsiranda nuo nenugalimos jėgos aplinkybių (force majeure) atsiradimo momento arba, jeigu apie ją nėra laiku pranešta, nuo pranešimo momento. Laiku nepranešusi apie nenugalimos jėgos aplinkybes (force majeure), įsipareigojimų nevykdanti Šalis tampa iš dalies atsakinga už nuostolių, kurių priešingu atveju būtų buvę išvengta, atlyginimą.
   6. Jei nenugalimos jėgos (force majeure) aplinkybės trunka ilgiau kaip 180 (vienas šimtas aštuoniasdešimt) kalendorinių dienų, tuomet, nepaisant Sutarties įvykdymo termino pratęsimo, kuris dėl minėtųjų aplinkybių gali būti Tiekėjui suteiktas, bet kuri Sutarties Šalis turi teisę nutraukti Sutartį įspėdama apie tai kitą Šalį prieš 30 (trisdešimt) kalendorinių dienų. Jei pasibaigus šiam 30 (trisdešimt) kalendorinių dienų laikotarpiui nenugalimos jėgos (force majeure) aplinkybės vis dar yra, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.
3. **SUTARČIAI TAIKYTINA TEISĖ IR GINČŲ SPRENDIMAS**
   1. Šalys susitaria, kad visi Sutartyje nereglamentuoti klausimai sprendžiami vadovaujantis Įstatymais.
   2. Visus Užsakovo ir Tiekėjo ginčus, kylančius iš Sutarties ar su ja susijusius, Šalys sprendžia derybomis. Ginčo pradžia laikoma rašto, pateikto paštu, elektroniniu paštu ar asmeniškai Sutarties Šalių Sutartyje nurodytais adresais, kuriame išdėstoma ginčo esmė, įteikimo data.
   3. Jei ginčo negalima išspręsti derybomis per maksimalų 20 (dvidešimties) darbo dienų laikotarpį nuo dienos, kai ginčas buvo pateiktas sprendimui, ginčas perduodamas spręsti Lietuvos Respublikos teismui pagal Įstatymus.
4. **SUTARTIES ĮVYKDYMO UŽTIKRINIMAS**
   1. [Netaikoma.]

Arba jeigu taikoma:

14.1.  [Tiekėjas ne vėliau kaip per 10 (dešimt) darbo dienų nuo Sutarties pasirašymo dienos Sutarties prievolių įvykdymo užtikrinimui privalo pateikti Užsakovui Sutarties įvykdymo užtikrinimą – Lietuvoje ar užsienyje registruoto banko garantiją ar draudimo bendrovės laidavimo draudimo raštą sumai ne mažesnei nei 10 (dešimt) procentų Pradinės Sutarties vertės. Teikiant draudimo bendrovės laidavimo draudimo raštą, kartu turi būti pateikiamas draudimo bendrovės išduotas draudimo polisas ir jo apmokėjimą patvirtinantis dokumentas. Sutarties įvykdymo užtikrinimas turi būti besąlyginis ir neatšaukiamas bei galioti ne trumpiau kaip iki 30 (trisdešimtos) kalendorinės dienos, po Sutartyje numatyto Statybą leidžiančio dokumento gavimo termino (Sutarties 4.1.6 punktas). Analogišką Sutarties įvykdymo užtikrinimą, tačiau kurio suma ne mažesnė kaip 5 (penki) procentai Pradinės Sutarties vertės, Tiekėjas pateikia Užsakovui ne vėliau kaip per 10 (dešimt) darbo dienų nuo Užsakovo pranešimo apie Rangos darbų pradžią gavimo dienos. Pastarasis Sutarties įvykdymo užtikrinimas turi galioti ne trumpiau kaip iki 30 (trisdešimtos) kalendorinės dienos, po Sutartyje numatyto Priežiūros paslaugų teikimo termino (Sutarties 4.1.7 punktas). Tiekėjui nepateikus pastarojo Sutarties įvykdymo užtikrinimo (Priežiūros paslaugoms), Užsakovas įgyja teisę reikalauti iš Tiekėjo sumokėti visą Sutarties įvykdymo užtikrinime nurodytą sumą kaip užstatą arba ši suma išskaitoma iš Tiekėjui mokėtinų pagal Sutartį sumų, Užsakovo pasirinkimu.

* 1. Jei Sutartis galioja ilgiau kaip vienerius metus, Tiekėjo pateikiamas Sutarties įvykdymo užtikrinimo dokumentas gali galioti trumpiau nei iki 30 (trisdešimtos) kalendorinės dienos, po Sutartyje numatyto termino, bet likus ne mažiau nei 20 (dvidešimt) kalendorinių dienų iki Sutarties įvykdymo užtikrinimo dokumento galiojimo termino pabaigos, tokio dokumento galiojimas privalo būti pratęstas. Šiuo atveju paskutinio Sutarties įvykdymo užtikrinimo dokumento galiojimo pratęsimo terminas turi būti lygus 14.1 punkte nurodytam terminui. Šiame punkte nurodyta tvarka Tiekėjui nepratęsus Sutarties įvykdymo užtikrinimo dokumento galiojimo termino, Užsakovas įgyja teisę reikalauti sumokėti visą Sutarties įvykdymo užtikrinime nurodytą sumą.
  2. Sutarties užtikrinimu garantas (laiduotojas) privalo neatšaukiamai ir besąlygiškai įsipareigoti ne vėliau kaip per 10 (dešimt) darbo dienų nuo raštiško pranešimo iš Užsakovo gavimo apie Tiekėjo Sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą, sumokėti Užsakovui Sutarties užtikrinimo sumą, pinigus pervedant į Užsakovo nurodytą sąskaitą. Negali būti nurodyta, kad garantas (laiduotojas) atsako tik už tiesioginių nuostolių atlyginimą. Garantas (laiduotojas) neturi teisės reikalauti, kad Užsakovas pagrįstų savo reikalavimą. Sutarties užtikrinimas, neatitinkantis šiame punkte nustatytų reikalavimų, nebus priimamas.
  3. Šalims raštiškai sutarus suteikti Papildomas paslaugas, Tiekėjas ne vėliau kaip per 10 (dešimt) darbo dienų nuo Susitarimo pasirašymo dienos privalo pateikti Užsakovui šių Paslaugų įvykdymo užtikrinimą 14.1 punkte nustatytomis sąlygomis, kurio vertė ne mažesnė kaip 10 (dešimt) procentų Papildomų paslaugų vertės be PVM.
  4. Jei Sutarties įvykdymo užtikrinimo dokumentą išdavęs juridinis asmuo negali įvykdyti savo įsipareigojimų, Užsakovas raštu pareikalauja Tiekėjo per 5 (penkias) darbo dienas pateikti naują užtikrinimo dokumentą tomis pačiomis sąlygomis kaip ir ankstesnysis. Jei Tiekėjas nurodytu atveju nepasirūpina Sutarties įvykdymo užtikrinimu, jam tenka prievolė atlyginti užtikrinimo sumą Užsakovui Sutarties neįvykdymo (nutraukimo dėl Tiekėjo kaltės) atveju.
  5. Jei Tiekėjas nevykdo savo sutartinių įsipareigojimų Užsakovui, Užsakovas pareikalauja sumokėti visą ar dalį Sutarties įvykdymo užtikrinime nurodytos sumos. Prieš pateikdamas reikalavimą sumokėti pagal Sutarties įvykdymo užtikrinimą, Užsakovas įspėja apie tai Tiekėją ir nurodo, dėl kokio pažeidimo pateikia šį reikalavimą. Jei Užsakovui pasinaudojus Sutarties įvykdymo užtikrinimu, Tiekėjas ketina toliau vykdyti sutartinius įsipareigojimus, Užsakovui sutikus leisti jam toliau vykdyti sutartinius įsipareigojimus, Tiekėjas privalo pateikti naują Sutarties įvykdymo užtikrinimą 14.1 punkte nurodyta tvarka. Jei Sutartis nutraukiama dėl Tiekėjo kaltės, Užsakovas bet kokiu atveju įgyja teisę į visą Sutarties įvykdymo užtikrinime nurodytą sumą.
  6. Sutarties įvykdymo užtikrinimo dokumentas per 5 (penkias) darbo dienas grąžinamas Tiekėjui, jei jis laiku ir tinkamai įvykdė visus sutartinius įsipareigojimus arba tapo nebereikalingas dėl kitų priežasčių.
  7. Siekdamas užtikrinti Sutarties įvykdymą Tiekėjas, per 5 (penkias) darbo dienas nuo Sutarties pasirašymo, vietoje Sutarties įvykdymo užtikrinimo dokumento gali į Užsakovo nurodytą sąskaitą banke pervesti sumą ne mažesnę nei 10 (dešimt) procentų Sutarties kainos (Priežiūros paslaugų vykdymo laikotarpiu Tiekėjas gali pervesti sumą, ne mažesnę nei 5 (penki) procentai Sutarties kainos). Ši suma, per 5 (penkias) darbo dienas yra grąžinama Tiekėjui tik tinkamai įvykdžius Sutartį arba jei Sutarties įvykdymo užtikrinimas tapo nebereikalingas dėl kitų priežasčių. Tiekėjui neįvykdžius savo sutartinių įsipareigojimų ar Sutartį nutraukus dėl Tiekėjo kaltės, visa šiame punkte nurodyta į Užsakovo sąskaita pervesta suma yra negrąžinama.]

1. **INTELEKTINĖS NUOSAVYBĖS TEISĖS**
   1. Tiekėjas Užsakovui kartu su Techninės užduoties / Projektinio pasiūlymo / Projekto dokumentais arba, Priežiūros paslaugų teikimo atveju – su galutiniu Paslaugų priėmimo-perdavimo aktu, perleidžia Užsakovui maksimalia Įstatymuose leidžiama apimtimi visas autoriaus turtines teises, numatytas Lietuvos Respublikos autorių teisių ir gretutinių teisių įstatyme, į visą projektinę dokumentaciją ir (arba) jos pavienes dalis, suteikiant teisę Užsakovui disponuoti kūriniais jo nuožiūra ir (arba) kitaip realizuoti turtines teises, įgytas Sutarties pagrindu. Šalys nurodo ir susitaria, kad šiame punkte nurodytos autoriaus turtinės teisės bus laikomos perleistomis Užsakovui, kai atitinkama projektinė dokumentacija arba jos dalis bus perduota Tiekėjo Užsakovui Sutartyje nustatyta tvarka. Tiekėjas nurodo ir patvirtina, kad Užsakovas neprivalo sumokėti Tiekėjui papildomai už šiame punkte nurodytas perleistas autoriaus turtines teises į kūrinius (projektinę dokumentacija ir pavienes jos dalis). Šiame punkte nurodytas turtinių teisių perleidimas neribojamas Lietuvos Respublikos teritorija.
   2. Užsakovas, siekdamas atlikti Projekto pakeitimus, turi teisę pasitelkti trečiuosius asmenis. Šia Sutartimi Tiekėjas ir Projekto autoriai sutinka, kad Projekto pakeitimai būtų atliekami trečiųjų asmenų ir įsipareigoja nereikšti pretenzijų dėl šio Sutarties punkto taikymo statybą leidžiančius dokumentus išduodančioms institucijoms ar kitiems suinteresuotiems asmenims. Šalys sutaria, kad Projekto pakeitimai, atliekami vadovaujantis šiuo Sutarties punktu, negali būti laikomi Tiekėjo ar Projekto autorių teisės į kūrinio vientisumą pažeidimu.
   3. Tiekėjas privalo užtikrinti, kad Projekto autoriai susipažintų su šio Sutarties skyriaus reikalavimais ir įsipareigotų jų laikytis. Tiekėjas taip pat privalo užtikrinti, kad analogiškos intelektinės nuosavybės teisių reglamentavimo nuostatos būtų įtrauktos ir į Subtiekimo sutartis (jei aktualu). Tuo atveju, jei dėl šią Sutartį pažeidžiančių Projekto autorių reikalavimų Užsakovas patiria nuostolių, Tiekėjas, Užsakovo reikalavimu, privalo atlyginti Užsakovo patirtus nuostolius.
   4. Tiekėjas garantuoja nuostolių ir/ar žalos atlyginimą Užsakovui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), jeigu rengiant Projektą pažeidžiamos trečiųjų asmenų intelektinės nuosavybės teisės, išskyrus atvejus, jei toks pažeidimas (įtariamas pažeidimas) atsirado dėl Užsakovo kaltės.
2. **BAIGIAMOSIOS NUOSTATOS**
   1. Sutarties priedai yra neatskiriamos sudedamosios Sutarties dalys.
   2. Sutartis yra vieša. Tačiau Šalis laiko paslaptyje kitos Šalies darbo veiklos principus ir metodus, kuriuos sužinojo vykdant Sutartį, taip pat kitus dokumentus bei informaciją, Sutartyje nurodytą kaip konfidencialią, išskyrus atvejus, kai ši informacija yra vieša arba turi būti atskleista Įstatymų numatytais atvejais. Šalių konfidencialumo įsipareigojimai pagal Sutartį yra neterminuoti.
   3. Sutartis sudaryta lietuvių kalba, dviem egzemplioriais, turinčiais vienodą teisinę galią, po vieną kiekvienai Šaliai arba, sudarant elektroninį dokumentą, abiejų Šalių pasirašomą kvalifikuotais elektroniniais parašais.
   4. Šalys susirašinėja lietuvių kalba. Visi Šalių rašytiniai pranešimai ar prašymai, kuriuos Šalis gali pateikti pagal šią Sutartį, bus laikomi galiojančiais ir įteiktais tinkamai, jeigu asmeniškai pateikti kitai Šaliai ir gautas patvirtinimas apie gavimą arba išsiųsti registruotu paštu, faksu, elektroniniu paštu, šioje Sutartyje nurodytais adresais ar fakso numeriais arba kitais adresais ir fakso numeriais, kuriuos, pateikdama pranešimą nurodė Šalis. Jeigu pranešimas yra įteikiamas asmeniškai, arba siunčiamas paštu, ar per kurjerį, jis turi būti įteikiamas pasirašytinai ir laikomas gautu gavimo patvirtinime nurodytą dieną. Jeigu pranešimas siunčiamas el. paštu ar faksu, laikoma, kad gavėjas jį gavo kitą darbo dieną po išsiuntimo. Jeigu pranešimas siunčiamas keliais skirtingais būdais, laikoma, kad gavėjas jį gavo tada, kai jis gavo pirmesnįjį pranešimą.
   5. Šalys įsipareigoja atsakyti į kitos Šalies pranešimus, prašymus, nurodymus, reikalavimus, pretenzijas ar kitus laiškus, nedelsiant, bet ne vėliau kaip per 5 (penkias) darbo dienas nuo dokumento gavimo, jeigu kitur Sutartyje arba pačiame dokumente ar laiške nenurodyta vėlesnė data. Šalis gali pateikti atsakymą per ilgesnį terminą, jeigu toks terminas yra objektyviai reikalingas ir Šalis apie tai informuoja kitą Šalį, nurodydama priežastis, nedelsiant po to, kai gauna dokumentą arba laišką, bet ne vėliau nei per 2 (dvi) darbo dienas.
   6. Jeigu pasikeičia Šalies adresas ir (ar) kiti duomenys, Šalis turi raštu informuoti kitą Šalį ne vėliau kaip per 5 (penkias) darbo dienas nuo bent vieno kontaktinio duomens pasikeitimo.
   7. Šalys viena kitai patvirtinta, kad vykdydamos Sutartį ir jos pagrindu prisiimtus įsipareigojimus, laikosi visų Įstatymų reikalavimų dėl asmens duomenų apsaugos. Šalys, vykdydamos Sutartį, veikia kaip savarankiški duomenų valdytojai.
3. **SUTARTIES PRIEDAI**
   1. Prie Sutarties pridedami šie priedai, kurie yra neatskiriama Sutarties dalis. Nustatomas toks dokumentų (jų dalių) pirmumas, t. y. kiekvienas paskesnės eilės dokumentas turi žemesnę teisinę galią nei prieš jį nurodytas dokumentas:
      1. Priedas Nr. 1 – Paslaugų techninė specifikacija;
      2. Priedas Nr. 2 – Paslaugų sąrašas ir Tiekėjo pasiūlymas;
      3. Priedas Nr. 3 – Paslaugų teikimo grafikas;
      4. Priedas Nr. 4 – Projekto vadovo, projekto dalių vadovų (specialistų), paskirtų vykdyti sutartinius Tiekėjo įsipareigojimus sąrašas;
      5. Priedas Nr. 5 – [Privalomieji projekto rengimo dokumentai, pateikti Užsakovo];
      6. Priedas Nr. 6 – Sutarties įvykdymo užtikrinimo dokumentas;
      7. Priedas Nr. 7 – Draudimo polisai;
      8. Priedas Nr. 8 – Suteiktų Paslaugų priėmimo-perdavimo akto forma.
4. **SUTARTIES ŠALIŲ REKVIZITAI IR PARAŠAI**

|  |  |  |
| --- | --- | --- |
| **Užsakovas** |  | **Tiekėjas** |
| Pavadinimas, adresas,  kodas ir PVM mokėtojo kodas]  [A/S sąskaitos Nr.]  [Banko pavadinimas]  [Tel.]  [Faks.]  [El. paštas] |  | [Pavadinimas, adresas,  kodas ir PVM mokėtojo kodas]  [A/S sąskaitos Nr.]  [Banko pavadinimas]  [Tel.]  [Faks.]  [El. paštas] |
| Už Sutarties / jos pakeitimų paskelbimą atsakingas asmuo:  [Vardas, pavardė, pareigos]  [Atsakingas asmuo/asmenys:]  [Vardas, pavardė, pareigos]  [Tel.] |  | Už Sutarties / jos pakeitimų paskelbimą atsakingas asmuo:  [Vardas, pavardė, pareigos]  [Atsakingas asmuo/asmenys:]  [Vardas, pavardė, pareigos]  [Tel.] |
| Atstovaujantis asmuo |  | Atstovaujantis asmuo |
| Vardas, Pavardė:\_\_\_\_\_\_\_\_\_\_\_\_\_\_\_\_\_\_\_\_\_ |  | Vardas, Pavardė:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pareigos:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Pareigos:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Parašas:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Parašas:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |  |
| Data:\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Data:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |